Ajaran SiHulk sesat, menyeleweng – Menteri Agama

CYBERJAYA: Ajaran dan fahaman SiHulk adalah sesat dan menyeleweng daripada ajaran Islam berdasarkan akidah Ahli Sunnah Wal Jamaah.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, perkara itu diputuskan oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI) Kali ke-117 yang bersidang pada 25 hingga 29 Ogos 2020.

Justeru, beliau berkata, Jabatan Kemajuan Islam Malaysia (JAKIM) diarah untuk bekerjasama dengan Polis Diraja Malaysia (PDRM) bersama Suruhanjaya Komunikasi dan Multimedia Malaysia (SKMM) untuk membanteras ajaran itu.

Beliau turut menyeru mana-mana pihak yang mempunyai sebarang maklumat berhubung ajaran itu untuk segera tampil membuat laporan kepada PRDM, SKMM dan Jabatan Agama Islam Negeri (JAIN).

“Seperti yang sedia maklum, tindakan penguatkuasaan adalah di bawah bidang kuasa JAIN.

“Pihak JAKIM telah menyalurkan maklumat mengenai ajaran dan kegiatan kumpulan SiHulk kepada pihak JAIN antaranya Jabatan Agama Islam Melaka dan Jabatan Agama Islam Selangor untuk tindakan penguatkuasaan,” katanya dalam satu kenyataan pada Jumaat.

Terbaharu, tular video menunjukkan sebuah keluarga yang dipercayai pengikut ajaran sesat itu membuat pengakuan, dengan mengakui Nabi Muhammad SAW sebagai tuhan.

Kesemua daripada mereka memperkenalkan diri masing-masing, sebelum membuat pengakuan bahawa perkara yang mereka katakan adalah benar.

Mengulas lanjut, Mohd Naim berkata, pihaknya mengambil maklum mengenai kewujudan dua video memaparkan sekumpulan individu menyokong ajaran SiHulk.

Namun, beliau berkata, akaun Facebook Nurul Sakinah yang memuat naik video berkenaan tidak lagi dapat diakses sejak Khamis.

Antara yang turut dikesan memuat naik video tersebut adalah Facebook yang menggunakan nama Iffat Muhammad.

“Umat Islam dinasihati untuk tidak terlibat dan menjauhi penyebaran ajaran sesat tersebut.

“Mana-mana individu didapati terbabit dalam kesalahan berkaitan dengan kesucian Islam seperti penyebaran ajaran sesat boleh dikenakan tindakan mengikut Akta/Enakmen Kesalahan Jenayah Syariah Negeri-Negeri,” tambahnya.

Modus operandi ajaran SiHulk, antara lain menyatakan bahawa Nabi Muhammad SAW adalah tuhan selain mempromosikan fahaman songsang di media sosial.

Selain itu, ajaran itu melakukan penyelewengan dengan menyatakan Nabi Muhammad tidak mempunyai jantina, menafsir sendiri sebuah hadis dengan menyatakan Nabi Muhammad tiada kemaluan dan sebagainya.

Ajaran sesat yang diasaskan oleh Suhaini Muhammad itu kini dipercayai berada di New Zealand namun, masih giat mempromosikan dakyah kumpulan berkenaan.

Author

Fazleen Safina Abd Jamil

View all posts

View all posts


Peruntukan RM750 juta bagi program IPR mencukupi – Rafizi

KUALA LUMPUR: Peruntukan kerajaan berjumlah 750 juta disediakan kepada Kementerian Ekonomi tahun ini untuk program Inisiatif Pendapatan Rakyat (IPR) bagi membantu 130,000 rakyat golongan termiskin adalah mencukupi.

Menterinya, Mohd Rafizi Ramli berkata, ia kerana kerajaan mengambil pendekatan yang berbeza bagi menguruskan peruntukan itu dengan pemberian bantuan dan kemudahan kepada peserta tidak secara sekali gus tetapi secara bulanan.

“… jadi pendekatan kita ialah, daripada kita ambil 100,000 (peserta) dan bagi terus (bantuan) RM20,000 ke RM30,000 sekali gus… lebih baik bayar (beri bantuan) kepada mereka setiap bulan. Jadi mereka perlu berada dalam acuan itu dalam tempoh 24 bulan,” katanya.

Beliau berkata demikian pada program Naratif Khas dengan topik Inisiatif Pendapatan Rakyat yang disiarkan di RTM, malam tadi.

Pada 24 Februari lepas, Perdana Menteri, Datuk Seri Anwar, Ibrahim ketika membentangkan Belanjawan 2023, berkata kerajaan akan melaksanakan IPR dengan peruntukan sejumlah RM750 juta kepada Kementerian Ekonomi bagi menjayakan bantuan berkenaan.

Program tersebut menyasarkan peserta meraih pendapatan antara RM2,000 hingga RM2,500 sebulan dalam tempoh pemantauan 24 bulan dan selepas itu dapat menjana pendapatan sendiri melalui hasil yang diperolehi.

Menerusi program itu, peserta boleh membuat permohonan IPR yang terdiri daripada kategori Inisiatif Usahawan Tani (INTAN), Inisiatif Usahawan Makanan (INSAN) dan Inisiatif Operator Perkhidmatan (IKHSAN).

Justeru, Rafizi berkata, bantuan dan kemudahan daripada peruntukan itu akan diberikan kepada peserta bergantung kepada skim kategori pilihan mereka yang telah diluluskan.

“Kalau INSAN mereka akan diberikan mesin layan diri di tempat yang telah dipilih, maksudnya mereka menerima sewaan bulanan yang dibayar terus kepada penyedia mesin layan diri antara RM600 hingga RM800 bergantung kepada jenis mesin… dalam tempoh dua tahun.

“Bagi INTAN pula akan melibatkan kerajaan mengenal pasti tanah, kemudiannya kerajaan kena sediakan kemudahan bersih tanah… dan kemudahan fertigasi, baja secara cecair, serta segala kelengkapan yang ada.

“Kalau IKHSAN, kita bagi ‘top-up’ (pendapatan) kepada mereka. Contohnya individu yang menjaga tandas awam, kutipan hasil selama ini kadang-kadang hanya dapat RM1,000 atau RM800. Jadi kita akan tambah (pendapatan) setiap bulan itu kepada RM2,000 selama 24 bulan,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Dakwaan kebocoran data pengundi tidak benar – Hamzah

ARAU: Dakwaan berlaku kebocoran data pengundi yang tersebar di media sosial, adalah tidak benar kerana Suruhanjaya Pilihan Raya (SPR) hanya mengeluarkan maklumat nama dan nombor kad pengenalan sahaja, kata Menteri Dalam Negeri Datuk Seri Hamzah Zainudin.

“Perkara itu tidak betul mesti ada pihak yang cuba menipu bagi mencari keuntungan dan sehingga kini pihak Kementerian Dalam Negeri (KDN) masih belum menerima laporan polis.

“Jika ada laporan maka kita akan siasat,” katanya kepada pemberita pada Program Jelajah Perikatan Nasional (PN) di sini hari ini.

Beberapa portal hari ini melaporkan berlaku kebocoran pada data SPR dan maklumat  800,000 pengundi dijual dalam laman penggodam.

Portal berkenaan melaporkan seorang penjual memiliki pangkalan data MySPR termasuk swafoto, butiran MyKad dan butiran lain seperti alamat penuh, alamat e-mel, tarikh lahir dan kata laluan. – BERNAMA


Kerajaan Perpaduan secara dasar setuju sedia peruntukan kepada MP pembangkang – Zahid

BALING: Kerajaan Perpaduan secara dasarnya bersetuju menyediakan peruntukan kepada Ahli Parlimen pembangkang namun ia hanya untuk perbelanjaan pentadbiran, kata Timbalan Perdana Menteri, Datuk Seri Dr Ahmad Zahid Hamidi.

Beliau berkata perkara itu sedang dimuktamadkan, dengan perbincangan sedang dijalankan oleh Timbalan Perdana Menteri, Datuk Seri Fadillah Yusof dengan pihak berkaitan, dan pengumuman mengenainya akan dibuat oleh Perdana Menteri Datuk Seri Anwar Ibrahim.,

“Di peringkat awal ini, kita telah bersetuju untuk perbelanjaan pentadbiran,” katanya kepada pemberita semasa program tinjauan mesra di Desa KEDA Sadek di sini hari ini.

Beliau yang juga Menteri Kemajuan Desa dan Wilayah berkata demikian selepas ditanya mengenai sama ada kerajaan bersedia untuk memberikan peruntukan kepada Ahli Parlimen pembangkang.

Sebelum ini, Fadillah dilaporkan media sebagai berkata bahawa tiada syarat ditetapkan ketika rundingan awal bersama wakil Perikatan Nasional (PN) bagi membincangkan peruntukan kewangan kepada Ahli Parlimen pembangkang.

Sementara itu, Ahmad Zahid yang juga Pengerusi Barisan Nasional (BN) berkata, proses pembahagian kerusi antara BN dan Pakatan Harapan (PH) untuk Pilihan Raya Negeri (PRN) di Kedah hampir selesai.

“Kita hampir memuktamadkan pembahagian kerusi itu untuk negeri Kedah. Lain-lain negeri (lima negeri lagi yang akan terlibat dalam PRN) apabila saya berada di negeri berkenaan (untuk umumkan tentang pengagihan kerusi,” katanya. – BERNAMA


Sidang Dewan Rakyat ditambah dua hari, lanjut hingga 4 April – Speaker

CYBERJAYA: Persidangan Dewan Rakyat bagi Mesyuarat Pertama Penggal Kedua Parlimen Ke-15 ditambah dua hari lagi sekali gus menjadikan tempoh keseluruhan bersidang selama 31 hari.

Speaker Dewan Rakyat, Datuk Johari Abdul berkata, pindaan berkenaan selaras dengan Peraturan Mesyuarat 11 (2) Peraturan-Peraturan Majlis Mesyuarat Dewan Rakyat.

Menurutnya, persidangan yang dijangka akan berakhir pada 30 Mac, itu kini dilanjutkan sehingga 4 April depan.

“Dimaklumkan bahawa Perdana Menteri, Datuk Seri Anwar Ibrahim selaku ketua majlis telah menambah dua hari (lagi) bagi Mesyuarat Pertama Penggal Kedua Parlimen Ke-15.

“Ini bagi membolehkan beberapa Rang Undang-Undang (RUU) dan urusan kerajaan dapat dibentang dan diputuskan di Dewan Rakyat.

“Notis bertulis akan diberikan kepada semua ahli Yang Berhormat selepas ini,” katanya di Dewan Rakyat pada Selasa.

Author

Diyana Rahip

View all posts

View all posts


‘Orang luar tak tahu bahaya kepala air Jeram Air Putih’ – Penduduk kampung

KEMAMAN: Penduduk Kampung Air Puteh, Kemaman menyifatkan tragedi fenomena kepala air yang membabitkan 10 mangsa di Jeram Air Putih berhampiran kampung berkenaan, adalah bencana terburuk pernah melanda kawasan itu.

Menurut penduduk, kawasan jeram itu sememangnya terkenal sebagai kawasan rekreasi dan menjadi lubuk digemari ramai kaki pancing.

Kata mereka, kawasan yang terletak berhampiran Hutan Simpan Bukit Banui itu juga sering dikunjungi oleh pengunjung dari seluruh negeri ini untuk berkelah dan mandi-manda.

Penduduk, Dillah Hashim berkata, bagaimanapun ramai pengunjung tidak mengetahui risiko fenomena kepala air di situ dan masih menjalankan aktiviti air ketika hujan lebat.

“Kebanyakannya orang luarlah, yang meninggal lemas semua orang luar belaka. Orang kampung ini, kalau bunyi air kuat… hujan… dia orang lari dah… tapi macam orang luar ni dia tak endah.

“Dia tak tahu tempat tu akan berlaku air besar (kepala air). Patutnya kena waspada, bila hujan kena berhati-hati, tak mustahil akan berlaku kepala air,” katanya ketika ditemui di sini, hari ini.

Menceritakan lanjut, katanya Jeram Air Putih terletak kira-kira 14 kilometer (km) dari kampung berkenaan, namun kenderaan biasa biasanya tidak boleh sampai ke sana.

“Kereta biasa boleh sampai dalam lapan km sahaja. Kalau nak ke atas lagi ke kawasan perkelahan itu, pengunjung perlu menggunakan kenderaan pacuan empat roda sejauh enam km berikutan keadaan jalan yang berbatu dan tidak sesuai dengan kenderaan biasa,” katanya.

Sementara itu, Ketua Polis Daerah Kemaman Superintendan Hanyan Ramlan berkata, biasanya hanya mereka yang mahir mampu mengendalikan kenderaan di laluan berkenaan.

Hanyan berkata, pihaknya percaya salah seorang mangsa iaitu Karim Abdullah, 39, yang merupakan pemandu jengkaut di Hutan Air Putih mahir dengan selok belok kawasan tersebut yang sememangnya sukar diakses menggunakan kereta.

“Sebelum ini pun kita selalu membuat pemantauan. Kawasan itu memang ke dalam (pedalaman), tempatnya menarik… jeram cantik dan menarik untuk dilawati dan riadah.

“Cuma kalau pengunjung tak maklumkan pada kita sebelum masuk, kita tak tahu, tak boleh beri amaran atau nasihat awal seperti jangkaan cuaca dan sebagainya,” katanya.

Tengah hari semalam, mayat seorang wanita dan anaknya ditemui masing-masing terapung dan tersangkut pada pokok selepas dihanyutkan arus kira-kira 24km dari tempat kejadian.

Menurut polis, sembilan beranak yang terbabit dalam kejadian itu ialah Karim Abdullah, 39; Azizah Eiyi, 40; Putri Balqis Izzati Abdul Rahman, 18; Putri Alleya Maisarah Karim, 16; Putri Nor Fatin Karim, 14; Muhammad Zulqarnain Haikal Karim, 11; Putri Nurerina Natasya Karim, 10; Muhammad Haziq Ziqree Karim, 6, dan Putri Aryana Umaira Karim, 4.

Seorang lagi adalah tunang kepada Putri Balqis Izzati iaitu Muhammad Fikri Saliman, 24, yang berasal dari Batu Pahat, Johor.

Sehingga kini, enam mayat telah ditemui iaitu Putri Aryana Umaira, dan Putri Nurerina Natasya, yang ditemui jam 12.05 tengah hari tadi, selain Karim, ditemui jam 1.55 tengah hari.

Mayat Muhammad Haziq Ziqree ditemui terapung oleh pasukan SAR kira-kira jam 11.05 pagi tadi. – Astro Awani

Author

Media Variasi

View all posts

View all posts


PRK: DAP tidak perlu ubah prinsip parti

MUAR: DAP tidak perlu menggugurkan agenda Negara Sekular dan slogan ‘Malaysian Malaysia’ kerana persefahaman sudah pun dicapai antara parti dalam gabungan sebelum terbentuknya Kerajaan Perpaduan.

Setiausaha Agung DAP, Anthony Loke berkata, sebelum Kerajaan Perpaduan dibentuk, semua parti membuat perjanjian dan bersetuju tidak akan menyentuh prinsip serta perlembagaan parti masing-masing.

Beliau berkata, pada masa sama, DAP juga tidak pernah meminta parti lain meminda Perlembagaan negara kerana semua parti mempunyai prinsip perjuangan atau ideologi masing-masing.

“Presiden UMNO (Datuk Seri Dr Ahmad Zahid Hamidi) sendiri sudah berpuas hati dengan penjelasan kita sebelum mereka (Barisan Nasional) bergabung dengan Pakatan Harapan (PH) membentuk Kerajaan Perpaduan.

“Peruntukan dalam Perlembagaan saya tegaskan selama ini ialah beberapa perkara asas yang menjadi kebimbangan kepada orang Melayu sudah pun saya jelaskan.

“DAP mendokong prinsip terbabit termasuk kedudukan Islam sebagai agama rasmi, bahasa Melayu sebagai bahasa kebangsaan dan Perkara 153 Perlembagaan Persekutuan,” katanya selepas Ceramah PH di Wisma DAP, di sini, malam tadi.

Beliau berkata demikian ketika diminta mengulas gesaan Ahli Majlis Kerja Tertinggi (MKT) Umno, Datuk Nur Jazlan Mohamed dan Naib Presiden MCA, Datuk Seri Ti Lian Ker, supaya DAP menggugurkan tuntutan ‘Malaysian Malaysia’ dan menggesa komponen PH menilai semula komitmennya yang antara lain menghapuskan sistem kuota Bumiputera berikutan hujah matlamat sedemikian menghalang parti berkenaan daripada mendapat sokongan orang Melayu.

Dalam pada itu, Loke berkata, sepatutnya perkara itu tidak perlu lagi diungkit atau mencipta polemik yang mana boleh menjejaskan keyakinan orang ramai.

“Bagi saya masing-masing ada pandangan dengan setiap parti ada prinsip perjuangan, ini tidak menjadi masalah apabila kita bekerjasama dalam satu gabungan politik terutamanya apabila membentuk Kerajaan Perpaduan.

“Tetapi apa yang penting pada hari ini, kita membentuk Kerajaan Perpaduan, bekerjasama atas parameter dengan paling penting ialah kita mengangkat dan mempertahankan Perlembagaan Persekutuan,” katanya. – Harian Metro

Author

Media Variasi

View all posts

View all posts


JAKIM nasihat orang ramai berhati-hati individu mengaku ‘cicit nabi’

CYBERJAYA: Jabatan Kemajuan Islam Malaysia (JAKIM) mengingatkan orang ramai agar berhati-hati berhubung dakwaan individu yang mengaku dirinya sebagai keturunan ke-38 Nabi Muhammad SAW.

Terdahulu, tular beberapa portal berita melaporkan JAKIM mengeluarkan laporan terdapat keraguan terhadap latar belakang individu tersebut.

Namun, setelah diselidik, laporan tersebut dikeluarkan Jabatan Hal Ehwal Agama Islam Kelantan (Jaheaik) yang meminta semua pihak menyemak dahulu kesahihan latar belakang individu itu sebelum menganjurkan program dengannya, seperti dilaporkan Sinar Harian.

Mengambil maklum berkenaan tularnya laporan tersebut, JAKIM menjawab pertanyaan seorang pengguna maya melalui komen di akaun Facebooknya pada hari ini.

JAKIM mengambil maklum mengenai kehadiran individu yang dikatakan tokoh ulama dari Maghribi yang berkunjung ke Malaysia itu, yang telah menghadiri beberapa program diatur di beberapa buah negeri.

“JAKIM percaya pihak berkuasa agama negeri dan pihak berkuasa yang bertanggungjawab mengambil maklum dan perhatian mengenai program-program yang melibatkan kehadiran beliau.

“Setakat ini JAKIM tidak pernah membuat apa-apa kenyataan rasmi berhubung latar belakang individu berkenaan.

“Namun, JAKIM menasihatkan orang ramai untuk mengambil langkah berhati-hati dengan dakwaan yang tidak jelas mengenai latar belakang individu tersebut,” tegas JAKIM.

Untuk rekod, pembatalan satu program yang menampilkan individu tersebut dalam satu majlis maulid di beberapa buah negeri telah tular di media sosial, dan antara negeri yang membatalkan majlis tersebut ialah Kedah, Terengganu, Melaka dan Kelantan.

Author

Faridah Amiratul

View all posts

View all posts


YWP peruntuk RM1 juta setahun bantuan pendidikan, kemahiran anak muda

KUALA LUMPUR: Yayasan Wilayah Persekutuan (YWP) menyasarkan peruntukan RM1 juta bagi tahun 2023 membabitkan bantuan aspek pendidikan ke institusi pengajian tinggi (IPT) dan kemahiran bidang hospitaliti dan penerbangan kepada anak muda keciciran.

Ketua Pegawai Eksekutifnya, Datuk Zaizalnizam Zainun berkata, YWP mengalu-alukan kerjasama strategik dan sumbangan dari agensi luar syarikat korporat sekitar Wilayah Persekutuan Kuala Lumpur, Putrajaya dan Labuan.

Katanya, usaha itu demi membantu meringankan beban rakyat terutama golongan B40 dan miskin bandar melalui program pembangunan PESAT iaitu pendidikan, ekonomi, sosial, agama dan teknologi.

“Yayasan (YWP) beri peluang ini (bantuan one-off) kepada anak muda yang dapat tawaran ke IPT tetapi tidak mampu menyambung pengajian kerana kekangan kewangan.

“Bukan setakat one-off, Yayasan juga menyediakan program Pembangunan Usahawan Anak Muda dengan mencari tapak perniagaan dan beri kiosk.

“Untuk bidang latihan, Yayasan juga sedang merangka ‘on job training’ (latihan kerja) untuk pelajar tercicir, kita bantu latih dalam bidang hospitaliti dan penerbangan dalam setahun sebelum diambil majikan untuk terus bekerja,” katanya.

Beliau berkata demikian pada sidang media Majlis Penyampaian Cek Skim Bantuan Awal ke IPT YWP secara one-off kepada 16 pelajar peringkat Parlimen Wangsa Maju, yang disempurnakan oleh Ahli Parlimen kawasan, Zahir Hassan.

Tiga daripada penerima bantuan daripada peringkat Diploma dan 13 lagi di peringkat Ijazah Sarjana Muda.

Syarat dan kriteria permohonan bantuan ialah pemohon mestilah lahir di Wilayah Persekutuan, ibu/ bapa/penjaga adalah pengundi Wilayah Persekutuan dan menetap di Wilayah Persekutuan serta mempunyai pendapatan perkapita RM1,500 dan ke bawah.

Sementara itu, Zahir yang juga Ketua Setiausaha Pengelola PKR bagi sesi 2022 hingga 2025 itu menzahirkan dukacita berhubung situasi ekonomi keluarga pelajar yang kurang berkemampuan untuk meneruskan pengajian di IPT ketika ini.

“Kita berasa sedih dalam keadaan sekarang apabila ada yang tidak dapat sambung belajar sebab kewangan sempit.

“YWP sekurang-kurangnya sudah melakukan inisiatif untuk membantu pelajar layak masuk ke IPT tidak terhalang dengan tidak ada dana duit melalui bantuan one-off. Selepas masuk ke IPT pelajar boleh mohon bantuan kerajaan,” katanya.

Author

Tun Puteh Wanti

View all posts

View all posts


Bukan satu tapi dua peti undi tak dimeterai, calon PN minta undian semula

GEORGE TOWN: Calon Perikatan Nasional (PN) bagi kerusi Dewan Undangan Negeri (DUN) Paya Terubong, Andrew Ooi mendakwa dua peti undi di dua lokasi pusat mengundi di kawasan ditandinginya tidak ditutup dengan sempurna.

Beliau yang tampil membuat laporan polis di Ibu Pejabat Polis Daerah (IPD) Timur Laut kira-kira jam 3 petang berkata, satu daripada peti undi itu dikesan berada di Sekolah Kebangsaan (SK) Seri Relau jam 11.30 pagi tadi.

Calon itu turut mendakwa satu lagi peti undi di Dewan Komuniti Blok 4E Semarak Api, di sini, bukan saja tidak dimeterai malah tidak dilekat label tertera logo atau lambang Suruhanjaya Pilihan Raya (SPR) pada jam 1.50 tengah hari.

“Jadi bila saya buat aduan, petugas bawa keluar pelekat dan tali pengikat, jadi saya mempunyai keraguan bahawa mereka boleh membuka atau menutup peti undi itu pada bila-bila masa.

“Peti undi adalah perkara serius, bila saya tanya alasan mereka kata terlupa, jika satu tempat okey lagi tapi kalau dua tempat berlaku kami tak boleh terima,” katanya ketika ditemui pemberita di luar pekarangan IPD Timur Laut, hari ini, lapor Harian Metro.

Ooi berkata, berikutan itu proses pengundian di pusat mengundi pertama di SK Seri Relau tergendala selama dua jam manakala di tempat kedua beliau melihat proses pengundian diteruskan seperti biasa selepas isu itu diatasi petugas.

“Saya cadangkan supaya diadakan semula pengundian di dua pusat itu kerana ia tidak adil untuk semua pihak. Kalau nak menang, harus dengan cara yang betul,” katanya.

Difahamkan SPR akan memberi kenyataan lanjut berhubung isu terbabit dalam tempoh terdekat.

Sebelum ini, Sin Chew Daily melaporkan 177 kertas undi dimasukkan dalam peti undi tidak berkunci di pusat mengundi, SK Seri Relau.

Sehubungan itu, Ooi memohon SPR menghentikan proses pengundian di saluran terbabit yang mempunyai 719 pengundi sebelum ia disambung semula jam 1.56 tengah hari.

Author

Media Variasi

View all posts

View all posts


1,500 bubur lambuk air tangan Permaisuri Agong diagihkan kepada rakyat

KUALA LUMPUR: Setiap kali menjelang Ramadan, Raja Permaisuri Agong Tunku Azizah Aminah Maimunah Iskandariah yang cukup dikenali dengan bakat dan kebolehan memasak, pastinya tidak ketinggalan menyinsing lengan baju menyediakan juadah bubur lambuk Pahang untuk diagihkan kepada rakyat.

Tahun ini, Tunku Azizah sekali lagi berkenan mencemar duli memasak resipi tradisi rakyat Pahang itu di pekarangan surau utama Istana Negara.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah turut mencemar duli membantu menyediakan juadah itu.

Seri Paduka Baginda berdua dibantu kira-kira 200 pegawai dan kakitangan Kelab Kebajikan dan Sukan Istana Negara (KEKSIN) yang bergotong-royong seawal 10 pagi tadi.

Tunku Azizah bertitah, bubur lambuk Pahang mempunyai keistimewaan tersendiri kerana ia menggunakan pucuk paku merah.

“Tetapi susahnya nak cari (pucuk paku merah), dapat sedikit sahaja tadi. Jadi tidak apalah, kita letak sayur-sayuran lain lagi.

“Bubur lambuk Pahang juga menggunakan santan, udang kering. Saya pun belajar daripada orang Pahang. Kalau bubur lambuk Johor, dia lain,” titah Seri Paduka pada Program Bubur Lambuk Raja Permaisuri Agong bersama KEKSIN di Istana Negara di sini.

Sebanyak, 1,500 bekas bubur lambuk akan diagihkan kepada Ibu Pejabat Polis Kontinjen Kuala Lumpur, Ibu Pejabat Polis Brickfield, Institut Jantung Negara, Penjara Kajang dan Rumah Transit Gelandangan.

Selain di ibu negara, Raja Permaisuri Agong akan menyediakan juadah tersebut di Padang Majlis Bandaraya Kuantan (MBK) serta di Penjara Penor.

Seri Paduka mengajak orang ramai untuk merasai resipi istimewa itu. – BERNAMA


DBKL, TNB potong bekalan elektrik haram di Jalan TAR

CYBERJAYA: Sembilan suis yang beroperasi secara haram dicabut dan kerja-kerja pemotongan bekalan elektrik dikenakan dalam operasi Bersepadu Pedawaian Haram Elektrik di Jalan Tuanku Abdul Rahman (TAR), hari ini.

Dewan Bandaraya Kuala Lumpur (DBKL) memaklumkan, operasi itu dijalankan menerusi Jabatan Pelesenan dan Pembangunan Perniagaan, Jabatan Kejuruteraan Mekanikal dan Elektrikal.

Operasi tersebut turut membabitkan Jabatan Penguatkuasaan bersama Tenaga Nasional Berhad (TNB) dan Polis Diraja Malaysia (PDRM) susulan daripada mesyuarat diadakan pada 14 Disember lalu.

“Operasi ini dijalankan susulan daripada mesyuarat yang telah diadakan pada 14 Disember 2022 diantara DBKL, TNB dan Suruhanjaya Tenaga berkaitan Perundangan dan Pendawaian Elektrik Berbangunan Wilayah Persekutuan Kuala Lumpur.

“Hasil daripada operasi tersebut sebanyak sembilan suis haram telah dicabut dan kerja-kerja pemotongan bekalan elektrik bagi suis-suis haram tersebut telah dijalankan oleh pihak TNB.

“Kesemua suis haram tersebut telah dihantar dan disimpan di Stor Sitaan, Jalan Lombong, Cheras,” maklum DBKL menerusi hantaran di Facebook pada Khamis.

Author

Diyana Rahip

View all posts

View all posts


MetMalaysia: Amaran ribut petir di 11 negeri hari ini

KUALA LUMPUR: Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang yang dijangka berlaku di 11 negeri hari ini sehingga 7 malam.

MetMalaysia dalam kenyataan dikeluarkan pada 2.45 petang memaklumkan, negeri yang terlibat ialah Kedah meliputi Sik, Baling, Kulim dan Bandar Baharu; Perak; Kelantan (Gua Musang) serta Terengganu (Setiu, Kuala Nerus, Hulu Terengganu, Kuala Terengganu, Marang dan Dungun).

Selain itu, Pahang (Tanah Tinggi Cameron, Lipis, Raub, Bentong dan Rompin); Selangor (Hulu Selangor, Gombak dan Hulu Langat); Wilayah Persekutuan Kuala Lumpur; Negeri Sembilan (Jelebu, Seremban, Kuala Pilah dan Jempol) dan Johor (Segamat, Kluang, Mersing dan Kota Tinggi).

Di Sarawak pula meliputi Sibu (Kanowit dan Selangau); Mukah (Mukah); Kapit (Song, Kapit dan Bukit Mabong); Bintulu, Miri (Subis, Miri dan Marudi) dan Limbang serta Pedalaman (Sipitang, Beaufort dan Tambunan); Pantai Barat, Tawau (Kunak dan Lahad Datu); Sandakan (Tongod, Telupid, Kinabatangan dan Beluran) dan Kudat (Kota Marudu dan Pitas) di Sabah. – BERNAMA


Cybersecurity, JPDP diminta siasat dakwaan 13 juta data rakyat Malaysia bocor

CYBERJAYA: Cybersecurity Malaysia (CSM) dan Jabatan Perlindungan Data Peribadi (JPDP) diminta menjalankan siasatan berhubung dakwaan kebocoran data maklumat membabitkan 13 juta rakyat Malaysia yang tersebar di media sosial.

Menteri Komunikasi dan Digital, Fahmi Fadzil berkata, kebocoran data berkenaan merupakan satu hal yang serius kerana melibatkan jumlah data yang banyak.

“Saya akan minta CyberSecurity Malaysia, Jabatan Perlindungan Data Peribadi Malaysia siasat apakah benar berlaku kebocoran data melibatkan pihak-pihak berkenaan, serta mengambil tindakan berdasarkan undang-undang,” tulisnya di Facebook pada Jumaat.

Terdahulu, tular satu hantaran di Facebook memaparkan dakwaan 13 juta data maklumat pengguna dari Maybank, Suruhanjaya Pilihan Raya (SPR) dan Astro bocor.

Dalam hantaran itu, didakwa berlakunya kebocoran maklumat peribadi rakyat Malaysia seperti username, tarikh lahir, alamat serta nombor kad pengenalan.

“Mengikut posting forum tersebut pada 25 Disember, 2022 jam 07:56 malam, dikatakan 3.5 juta maklumat Astro bocor, 1.8 juta maklumat MAYBANK bocor,7.2 juta maklumat SPR bocor.

“Saya sengaja tidak hide atau padamkan maklumat yang ada pada screenshot ni sebab maklumat ini telah tersebar luas. Sekiranya maklumat ini sahih maka saya mohon pemilik setiap maklumat ni tampilkan diri. Kita kena ramai-ramai buat sesuatu. Berapa banyak kali kita nak kena hadap dengan isu kebocoran data ni?

Hantaran yang dimuat naik oleh sebuah akaun dikenali ‘Pendakwah Teknologi’ itu turut berharap pihak kementerian dapat menangani isu tersebut jika ia benar-benar berlaku.

“Sekiranya maklumat ini sahih maka saya mohon pemilik setiap maklumat ni tampilkan diri. Kita kena ramai-ramai buat sesuatu. Berapa banyak kali kita nak kena hadap dengan isu kebocoran data ni?

“YB Fahmi Fadzil, ini adalah satu masalah yang lebih besar dari iklan scam di Facebook. Masalah data breach ini melibatkan keselamatan rakyat Malaysia. Sekiranya data breach ini benar-benar terjadi maka maklumat inilah yang bakal digunakan oleh orang jahat untuk nak scam rakyat Malaysia.

“Mohon bantuan pihak kementerian siasat maklumat ini,” tulisnya.

Author

Diyana Rahip

View all posts

View all posts


Penyertaan dalam tawaran ekuiti DNB di peringkat akhir

PUTRAJAYA: Penyertaan dalam tawaran ekuiti Digital Nasional Bhd (DNB) kini berada di peringkat akhir yang melibatkan empat syarikat pemberi perkhidmatan, kata Menteri Komunikasi dan Multimedia Tan Sri Annuar Musa.

Empat syarikat itu ialah Celcom Axiata Bhd, Digi Telecommunications Sdn Bhd, Telekom Malaysia Bhd dan YTL Communications Sdn Bhd.

“Perbincangan bersama keempat-empat syarikat telah berjalan dengan lancar dan diharapkan perjanjian akses akan dapat dimuktamad dan ditandatangani menjelang 30 Sept ini,” katanya dalam satu kenyataan hari ini berhubung perkembangan pelaksanaan 5G di Malaysia.

Ditubuhkan pada Mac 2021, DNB adalah syarikat kenderaan tujuan khas Malaysia yang dimiliki oleh Kementerian Kewangan Malaysia dan dikawal selia oleh MCMC, diwujudkan sebagai penyedia dan pemudah cara perkhidmatan 5G untuk negara.

Annuar berkata bagi memudahkan proses penyertaan ekuiti dalam DNB, Kementerian Komunikasi dan Multimedia dan Suruhanjaya Komunikasi dan Multimedia Malaysia (MCMC) akan mengemas kini beberapa syarat lesen ke atas DNB  khususnya yang berkaitan dengan syarat pemilikan pegangan syarikat.

Ini memandangkan struktur syarikat bukan lagi 100 peratus milik kerajaan, sebaliknya saham majoriti bakal dimiliki oleh beberapa syarikat telekomunikasi yang bersetuju, katanya.

“Sebagai pemegang saham dan pelabur, sudah tentu mereka wajar dipertimbangkan terma-terma yang meyakinkan dan menjamin daya maju syarikat di masa akan datang,” katanya.

Annuar berkata hasrat kerajaan untuk mempercepatkan pelaksanaan infrastuktur 5G telah menunjukkan hasil yang positif setelah hampir setahun pembangunan rangkaian borong tunggal (SWN) dijalankan oleh DNB.

Menurutnya lebih 2,100 tapak 5G telah beroperasi dan liputan 5G telah mencecah 33 peratus liputan di kawasan berpenduduk di lapan buah negeri serta Wilayah Persekutuan Kuala Lumpur dan Putrajaya sehingga penghujung Ogos 2022.

“Dijangkakan sasaran 36 peratus liputan pada penghujung 2022 akan dapat dicapai dan seterusnya memberi keyakinan bahawa sasaran 80 peratus liputan di kawasan berpenduduk pada penghujung 2024 mampu direalisasikan,” katanya.

Annuar berkata kerajaan di bawah Rangka Tindakan Ekonomi Digital Malaysia (MyDigital) memutuskan supaya pelaksanaan 5G dibuat menerusi SWN dan dibangunkan oleh DNB, dan Kementerian Komunikasi dan Multimedia menyokong penuh dasar itu.

Beliau berkata MCMC telah memberi DNB lesen-lesen yang berkenaan untuk tempoh 10 tahun sehingga 2031 serta memperuntukkan spektrum khusus 5G yang telah dikenal pasti, dan hanya spektrum yang ditetapkan sahaja dibenarkan untuk perkhidmatan 5G komersial oleh syarikat penyedia perkhidmatan.

Dalam menangani cabaran pelaksanaan 5G, beliau berkata Kementerian Komunikasi dan Multimedia melalui MCMC dan juga DNB telah secara aktif mengadakan sesi libat urus bersama pihak-pihak berkuasa negeri, kerajaan tempatan dan pemegang taruh yang berkenaan.

“Menerusi sesi libat urus ini, isu-isu dasar telah dapat ditangani segera dan pelaksanaan rangkaian telah dapat dipermudahkan,” katanya.

Mengenai penawaran perkhidmatan runcit 5G oleh syarikat telekomunikasi, Annuar berkata setakat ini, YTL Communications dengan perkhidmatan YES telah mendahului syarikat lain dalam menawarkan perkhidmatan komersial kepada pengguna.

“Celcom pula melalui program Friendly User Trial sudah mula membuka akses 5G kepada pengguna mereka yang terpilih bagi menguji perkhidmatan 5G dan ini juga satu perkembangan yang positif.

“Diharapkan syarikat yang berhasrat menawarkan khidmat runcit 5G dapat menyegerakan tindakan masing-masing,” katanya. – BERNAMA


Mahkamah Syariah benarkan hujahan kes Iddah, Mutaah Emilia

KUALA LUMPUR: Mahkamah Syariah hari ini membenarkan permohonan Emilia Hanafi, mengemukakan hujahan untuk permohonan menarik balik tuntutan nafkah Iddah dan Mutaah yang telah difailkan pada tahun 2016 di Kuala Lumpur dengan kebebasan memfailkan kes tersebut di Selangor.

Emilia adalah bekas isteri jutawan, Datuk Wira SM Faisal SM Nasimuddin, bercerai pada Januari 2016 namun masih memperjuangkan hak tuntutan nafkah Iddah dan Mutaah baginya.

Peguam yang mewakili Emilia, Azmi Rais dari Tetuan Zulkifli Yong & Azmi berkata mahkamah juga memberi lanjutan tempoh untuk Emilia kemukakan hujah pada hari ini seperti yang dipohon.

“Mahkamah tetapkan tarikh keputusan pada 31 Januari 2023 jam 2.30 petang.

“Mahkamah benarkan responden untuk menjawab hujah pemohon jika ada 14 hari dari tarikh ini.

“Tarikh seterusnya, 31 Januari tahun depan jam 2.30 petang, Iddah dan Mutaah untuk keputusan permohonan tarik balik kes di Kuala Lumpur dan kebenaran untuk failkan semula di Selangor.

“Anak guam saya belum beri keterangan semasa perbicaraan di hadapan hakim terdahulu. Ada salah faham sikit kerana, peguam kepada defendan menyangka anak guam saya sudah beri keterangan,” katanya kepada MEDIA VARIASI.

Terdahulu, Hakim Shamsuddin Hussain membenarkan permohonan berkenaan.

Emilia turut diwakili peguam Tetuan Nazri Yahya & Co manakala peguam responden daripada Akberdin & Co.

Bagaimanapun, responden (SM Faisal) tidak hadir untuk sebutan Iddah dan Mutaah berkenaan.

Author

Tun Puteh Wanti

View all posts

View all posts


Pembahagian kerusi PRN: BN tidak akan ketepi komponen lain

IPOH: Barisan Nasional (BN) tidak akan mengetepikan mana-mana parti gabungannya dalam soal pembahagian kerusi bagi Pilihan Raya Negeri (PRN) akan datang.

Setiausaha Agung BN, Datuk Seri Dr Zambry Abdul Kadir berkata, sebarang perbincangan pembahagian kerusi adalah atas persetujuan bersama parti-parti komponen BN.

“Semangat BN tetap kekal, sebarang perundingan melibatkan kerusi akan dibincang bersama-sama.

“Dalam mesyuarat Dewan Tertinggi (BN) semalam juga mengambil ketetapan ia akan dibincang baik dengan gabungan BN atau PH (Pakatan Harapan),” katanya.

Beliau berkata demikian kepada pemberita ketika hadir ke Majlis Sambutan Hari Raya Aidilfitri anjuran Ahli Parlimen Ipoh Timor Howard Lee dan Ahli Dewan Undangan Negeri Tebing Tinggi, Dr Aziz Bari.

Terdahulu media melaporkan Naib Presiden MCA yang juga Pengerusi MCA Pulau Pinang Tan Teik Cheng berkata perbincangan rundingan kerusi antara kedua-dua gabungan itu harus merangkumi semua parti komponen. – BERNAMA


Siti Nurhaliza ‘sekolahkan’ portal berita supaya jaga etika penulisan

CYBERJAYA: Penyanyi tersohor, Datuk Seri Siti Nurhaliza baru-baru ini dilihat ‘tidak berpuas hati’ dengan sebuah portal berita yang menulis artikel berhubung anaknya, Siti Aafiyah Khalid.

Menerusi hantaran di Instagram, Siti menegaskan bahawa etika penulisan oleh portal berkenaan amat jauh dengan jawapan yang diulas olehnya sebelum ini.

Perkara itu berkaitan soalan media yang ingin mengetahui sama ada penyanyi popular dengan lagu Jerat Percintaan itu akan membenarkan Aafiyah untuk turut mengikut jejak langkah ibunya dalam bidang nyanyian.

“Cuba tonton (video live) saya pada 6 Oktober baru-baru ini, ada saya pos di sini, dengar apa yang saya jawab apabila media bertanyakan tentang Aafiyah.

“Tajuk berita ini jauh berbeza dengan jawapan saya. Saya tidak pernah menyebut saya lebih gembira jika Aafiyah menjadi ahli politik seperti yang ditulis.

“Netizen akan menulis di ruangan komen berdasarkan tajuk tersebut, dan macam-macam akan diperkatakan,” tulisnya pada Sabtu.

Justeru, Siti menegaskan kepada media supaya kekal menjaga etika penulisan dengan tidak mengubah sebarang fakta kerana bimbang akan menjejaskan kredibilti seseorang.

Pada masa sama, ibu kepada Aafiyah dan Muhammad Afwa itu berharap portal yang terbabit dalam isu itu dapat bertanggungjawab atas artikel yang disiarkan mereka.

“Saya tidak pernah ada masalah dengan pihak media tetapi saya hanya mahu agar apa yang ditulis perlu dengan fakta yang betul, apatah lagi ada video yang boleh dirujuk,” ujarnya.

Sebelum ini, sebuah portal berita popular menyiarkan satu artikel berkaitan Siti dan juga Aafiyah dengan tajuk ‘Siti Nurhaliza lebih gembira Aafiyah menjadi ahli politik’.

Author

Diyana Rahip

View all posts

View all posts


MRT2 mula beroperasi 16 Mac ini – Anthony Loke

KUALA LUMPUR: Transit Aliran Massa Laluan Putrajaya Fasa Dua (MRT2) akan mula beroperasi pada 16 Mac ini, demikian diumumkan oleh Menteri Pengangkutan, Anthony Loke.

Beliau berkata, perkara itu diputuskan selepas mesyuarat pascaKabinet bersama MRT Corp, Prasarana Malaysia Berhad (Prasarana) dan Agensi Pengangkutan Awam Darat (APAD), hari ini.

Katanya, taklimat mengenai ujian percubaan operasi MRT Laluan Putrajaya Fasa 2 menunjukkan perkembangan positif dan kementerian berpuas hati dengan semua ujian yang telah dijalankan.

“Perdana Menteri, Datuk Seri Anwar Ibrahim, akan merasmikan perkhidmatan itu yang bermula jam 3 petang,” katanya ketika ditemui pemberita di Wisma Bernama, di sini, malam tadi.

Selain itu, beliau juga yakin bahawa inisiatif kerajaan itu mampu menarik lebih ramai rakyat untuk menggunakan perkhidmatan pengangkutan awam itu.

Berhubung pemberhentian Perkhidmatan Penggerak Penumpang Automasi (Aerotrain) di Lapangan Terbang Antarabangsa Kuala Lumpur (KLIA) atas faktor keselamatan, kelmarin, Loke memohon maaf kepada penumpang yang terjejas dalam insiden berkenaan.

“Ini adalah sesuatu yang amat dikesali dan saya memohon maaf kepada kesemua penumpang yang terjejas. Sememangnya kita sudah ada program naik taraf aerotrain itu seperti yang telah diputuskan oleh Malaysia Airports Holdings Berhad (MAHB),” katanya.

Semalam, MAHB memaklumkan perkhidmatan aerotrain dihentikan sementara bagi memberi laluan kepada kerja-kerja penggantian tren selepas perkhidmatan itu mengalami kerosakan sehingga menyebabkan penumpang terpaksa berjalan kaki menuju ke bangunan utama. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Wanita alami detik cemas, kereta terperangkap dalam banjir kilat

SHAH ALAM: Seorang wanita mengalami detik cemas apabila kenderaan yang dipandunya terperangkap dalam kejadian banjir kilat berhampiran Klang Sentral, Jalan Meru dekat sini, awal pagi tadi.

Penolong Pengarah Bahagian Operasi Kebombaan dan Penyelamat Bomba Selangor, Mohamadul Ehsan Mohd Zain berkata, kejadian berlaku pada 5.44 pagi apabila wanita tempatan berusia 57 tahun itu melalui kawasan jalan raya yang berlaku limpahan air sebelum tersekat berikutan hujan lebat ketika itu.

Mohamadul Ehsan berkata, ketika kejadian, mangsa sedang dalam perjalanan pulang ke rumah dan dipercayai terperangkap kira-kira lima minit sebelum kenderaannya ditenggalami air banjir.

“Pemandu wanita itu berjaya dikeluarkan dengan bantuan orang awam, sebelum pihak bomba sampai  dan tiada sebarang kecederaan dilaporkan,” katanya dalam kenyataan itu.

Menurutnya, kawasan tersebut yang sememangnya rendah telah berlaku limpahan air dari longkang berhampiran  dengan kedalaman kira-kira 1.3 meter, bagaimanapun air telah pun surut,” katanya. – BERNAMA


Larangan ahli Parlimen tukar parti demi kestabilan politik – PM

KUALA LUMPUR: Kerajaan hari ini membentangkan pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti yang bertujuan memastikan kestabilan politik dan mengelakkan negara terus berdepan krisis politik yang tiada berkesudahan.

Perdana Menteri, Datuk Seri Ismail Sabri Yaakob ketika membentangkan Rang Undang-Undang Perlembagaan (Pindaan) (No. 3) 2022 di Dewan Rakyat hari ini berkata pindaan itu juga untuk memberikan mesej yang jelas kepada setiap Ahli Dewan Rakyat supaya berpegang kepada prinsip parti yang diwakili.

Beliau berkata pindaan yang mencatat sejarah besar negara itu adalah untuk melindungi mandat rakyat yang memberi undi serta kepercayaan tinggi kepada Ahli Dewan Rakyat ketika proses pilihan raya.

“Selain itu, saya yakin rang undang-undang ini juga mampu menghentikan tindakan mana-mana pihak yang dipilih dan dilantik daripada bertukar parti tanpa sebab kukuh atau alasan munasabah, sekali gus memastikan kestabilan politik negara untuk suatu jangka masa panjang,” katanya.

Perdana Menteri berkata kerajaan memandang serius tindakan bertukar parti, ‘lompat parti’, ‘defection’, ‘party jumping’ atau ‘floor crossing’ yang telah menimbulkan banyak perdebatan dan polemik dalam kalangan masyarakat umum kerana ia melibatkan mandat dan kepercayaan rakyat yang memilih wakil mereka di Dewan Rakyat.

Justeru, bagi membuktikan keseriusan kerajaan dalam perkara itu Perdana Menteri berkata, Jemaah Menteri bersetuju merealisasikan pindaan perlembagaan berkenaan larangan Ahli Dewan Rakyat bertukar parti.

Ismail Sabri berkata penggubalan rang undang-undang itu mengambil masa hampir setahun dan proses penggubalannya bukan mudah kerana melibatkan masa, tenaga dan komitmen semua pihak terlibat iaitu Jawatankuasa Pilihan Khas, Bahagian Hal Ehwal Undang-Undang Jabatan Perdana Menteri, Jabatan Peguam Negara dan Parlimen Malaysia.

Katanya sokongan semua Ahli Parlimen kepada pindaan rang undang-undang itu amat penting memandangkan keperluan Fasal (3) Perkara 159 yang tertakluk kepada Fasal (4) Perkara 10 Perlembagaan Persekutuan memerlukan sokongan tidak kurang dari dua pertiga atau 148 (jumlah minimum) daripada jumlah Ahli Majlis Parlimen.

“Besarlah harapan saya agar rang undang-undang ini dapat disokong dan diluluskan sebulat suara oleh Ahli-ahli Dewan Rakyat dengan berteraskan semangat Keluarga Malaysia. Rang undang-undang ini merupakan satu sejarah besar negara kerana ia dihasilkan melalui perundingan dan perbincangan di antara kedua-dua belah pihak iaitu kerajaan dan pembangkang.

“Semoga rang undang-undang ini berupaya melakar sejarah sepertimana Pindaan Perlembagaan Berkaitan Perjanjian Malaysia Tahun 1963 yang memperoleh sokongan penuh daripada semua Ahli-ahli Parlimen yang berjiwa besar,” katanya.

Perenggan 1 bertujuan untuk memasukkan kuasa Yang di-Pertuan Agong untuk menetapkan tarikh permulaan kuat kuasa akta yang dicadangkan berkenaan dengan fasal 6, iaitu Yang di-Pertuan Agong boleh, dengan persetujuan Raja atau Yang Dipertua Negeri bagi suatu Negeri, menetapkan tarikh permulaan kuat kuasa bagi fasal itu dalam Negeri itu.

“Dalam erti kata lain, perenggan ini memberikan ruang kepada kerajaan negeri/Dewan Undangan Negeri untuk melaksanakan peruntukan larangan Ahli Dewan Rakyat bertukar parti melalui pindaan Perlembagaan Negeri, tertakluk persetujuan Raja atau Yang Dipertua Negeri,” katanya.

Sementara itu Ismail Sabri berkata pertimbangan sewajarnya dan perbincangan lanjut dibuat Jawatankuasa Pilihan Khas Menimbang Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti terhadap semua persoalan berbangkit berkaitan rang undang-undang itu.

Ia termasuk implikasi penggubalan peruntukan-peruntukan tertentu berkaitan perkara itu kepada Ahli Dewan Rakyat.

“Jawatankuasa Pilihan Khas juga menerima pandangan bertulis daripada pelbagai pihak termasuk NGO, CSO, ahli akademik dan parti politik, antaranya The Coalition for Clean and Fair Elections (BERSIH), Transparency International Malaysia (TI-M) dan Malaysia 5 Centre for Constitutionalism and Human Rights (MCCHR).

“Kesemua input dan pandangan yang diterima daripada ahli-ahli Jemaah Menteri, NGO, CSO, ahli akademik dan parti politik itu diteliti dan dibincangkan dalam mesyuarat-mesyuarat Jawatankuasa Pilihan Khas,” katanya. – BERNAMA


Peminat Jepun sanggup terbang 5,134km demi Mechamato!

CYBERJAYA: Satu kebanggaan buat industri filem tanah air apabila hasil karya anak jati Malaysia berjaya menawan hati orang dari luar negara sehingga sanggup terbang ke sini demi menonton filem tempatan.

Itulah yang dikongsi pihak Animonsta Studios Sdn Bhd (Monsta) apabila filem animasi mereka, Mechamato menjadi sebutan bukan sahaja dalam Malaysia, malahan hingga ke Jepun.

Menerusi hantaran Facebook page ‘BoBoiBoy’ yang turut dihasilkan Monsta, pihak mereka memaklumkan terdapat seorang peminat dari Jepun sanggup datang ke Malaysia demi menonton filem Mechamato.

“Peminat dari Jepun terbang 5,134 km ke Malaysia untuk menonton Mechamato Movie. Arigatou gozaimasu!

“Tak sangka, jauh dia datang untuk sokong hasil kerja anak tempatan! Hidup #AniMY!!,” tulisnya.

Selepas dua minggu ditayangkan di pawagam, Mechamato Movie menunjukkan prestasi memberangsangkan dengan melepasi jualan tiket lebih RM20 juta.

Filem Mechamato berkisar remaja lelaki bernama Amato menjumpai sebuah kapal angkasa penjara yang membawa robot jahat terhempas di bumi.

Salah satu robot itu adalah MechaBot yang mempunyai kebolehan bergabung dan menjadikan sesuatu objek sebagai alat berteknologi tinggi.

Amato berjaya mengatasi MechaBot dan menjadi tuan kepada robot itu, sekali gus membuatkan mereka bekerjasama untuk mengesan dan menangkap robot jahat.

Untuk rekod,  setakat ini filem animasi Mechamato hanya ditayangkan di Malaysia dan Brunei bermula 8 Disember lalu.

Author

Diyana Rahip

View all posts

View all posts


Jualan Rahmah bantu pasar raya tingkatkan jualan, bantu golongan kurang mampu

KOTA SAMARAHAN: Pasar raya yang menyertai program Jualan Rahmah mampu meraih peningkatan jualan selain dapat membantu golongan kurang berkemampuan untuk memperoleh barangan keperluan pada harga yang lebih murah.

Setiausaha Politik kepada Menteri Perdagangan Dalam Negeri dan Kos Sara Hidup, Suhaizan Kaiat berkata, peningkatan jualan itu akan berlaku khususnya pada waktu menjelang musim perayaan apabila permintaan untuk barangan keperluan biasa turut naik.

“Ini usaha yang baik untuk meringankan beban rakyat khususnya pada musim hari raya ini,” katanya kepada pemberita selepas mewakili Menteri Perdagangan Dalam Negeri dan Kos Sara Hidup Datuk Seri Salahuddin Ayub melancarkan program Jualan Rahmah pasar raya H&L di Aiman Mall, di sini hari ini.

Suhaizan berkata dalam program itu, harga barang dijual lebih murah dan berpatutan di pasar raya berkenaan antaranya harga ayam standard bersih sebanyak RM13 seekor berbanding harga biasa RM20 seekor.

Katanya selain itu, telur jenis omega pula dijual pada harga RM15 sepapan berbanding harga asal RM18 sepapan.

Suhaizan berkata di Sarawak juga sebuah lagi pasar raya, Everrise telah melaksanakan program Bakul Rahmah di Kuching dengan menyediakan pakej barangan keperluan yang bernilai antara RM20 hingga RM99.

“Mereka yang berkemampuan boleh membelinya (pakej berkenaan) dan diserahkan kembali kepada pasar raya ini untuk disumbangkan kepada golongan yang memerlukan,” katanya.

Beliau berkata, beberapa organisasi akan menentukan penerima sumbangan program Bakul Rahmah itu yang terdiri daripada Dewan Bandar Raya Kuching Utara, Ragad Foundation, Pertubuhan Pembangunan Insan Sarawak, Cats FM dan Sarawak Children’s Cancer Society.

Program Jualan Rahmah diumumkan Perdana Menteri, Datuk Seri Anwar Ibrahim semasa membentangkan Belanjawan 2023 menerusi penyediaan peruntukan RM100 juta bagi membolehkan barangan asas dapat ditawarkan pada harga hingga 30 peratus lebih murah berbanding harga pasaran. – BERNAMA


Ahli perniagaan dilarikan dalam Vellfire putih dipercayai kerana hutang

Lelaki berusia 38 tahun dilepaskan di Klang, beberapa jam selepas kejadian dan hadir ke Ibu Pejabat Polis Daerah Ampang Jaya pada pukul 10.45 malam untuk membuat laporan.

Ketua Polis Ampang Jaya, ACP Mohamad Farouk Eshak berkata, ahli perniagaan itu dilapor ditarik sekumpulan lelaki menaiki kenderaan pelbagai guna (MPV) Toyota Vellfire putih ketika sedang berjalan bersendirian selepas makan di sebuah restoran di kawasan itu.

“Polis menerima laporan mengenai kejadian itu pada pukul 5.03 petang. Mangsa memberitahu dia telah dilepaskan oleh suspek di Klang,” katanya ketika dihubungi hari ini.

Beliau berkata ahli perniagaan itu mengalami beberapa kecederaan luka di bahagian kaki dan muka dan telah mendapat rawatan di Hospital Ampang.

Mohamad Farouk berkata siasatan masih dijalankan dan polis kini memburu kumpulan lelaki terbabit.

Kejadian melibatkan Toyota Vellfire putih itu tular di laman sosial WhatsApp dan kes disiasat mengikut Seksyen 365 Kanun Keseksaan kerana menculik atau melarikan mana-mana orang dengan niat hendak menyebabkan orang itu dikurung dengan sulit dan dengan salah.

Jika sabit kesalahan boleh dihukum penjara sehingga tujuh tahun dan denda. – BERNAMA


YouTube Kids dah tak selamat, dedah kata kesat pada anak kecil

CYBERJAYA: Meskipun platform YouTube menyediakan saluran video khas buat anak kecil menerusi ‘YouTube Kids’, namun saluran berkenaan kini dilihat tidak menjamin keselamatan anak-anak untuk menonton kerana banyak kandungan yang dipaparkan makin ‘aneh’ bagi tontonan bawah 12 tahun.

Baru-baru ini, kecoh di Twitter mengenai kandungan yang disiarkan dalam YouTube Kids berunsur pornografi.

Walaupun kanak-kanak tidak memahami apa yang dimaksudkan, ada kemungkinan mereka meniru perbuatan yang ditunjukkan dalam video tersebut.

Menerusi hantaran Twitter seorang pengguna dikenali @SueKz93 berkata, tidak hairanlah jika kini seringkali terdengar kes membabitkan budak 7 tahun rogol kanak-kanak 5 tahun.

Dalam hantaran sama juga turut dikongsi satu video berlatarbelakangkan kartun popular kanak-kanak Thomas & Friends, tetapi yang membuatkan ia tidak sesuai untuk ditonton ialah video tersebut berbunyi seperti ‘I’m gonna Choo, and I’m gonna Kill a lot of you’.

“I sangat stress budak-budak kecil tengok dan find it funny gelak-gelak. Tapi You don’t realise how it can impact your children,” tulisnya.

Tambah @SueKz93, tidak hairanlah jika kesihatan mental generasi masa kini semakin terjejas teruk.

Menjengah di ruangan komen, rata-rata warga net turut memberik pandangan yang sama mengenai hal berkenaan.

“Block semenjak terjumpa video indkoktrinasi LGBTQ dalam tu. bila godek-godek lagi, sama macam konten TikTok atas tu. YouTube memang block toksah citer lagi teruk,”

“Lepas ni kena be more aware of what anak-anak tengok on YouTube Kids,” tulisnya.

Justeru, ibu bapa diingatkan supaya lebih prihatin dalam memberi kebenaran buat anak-anak menonton saluran YouTube Kids.

Oleh: AIN JAPRI (Pelatih Usm)

Author

Media Variasi

View all posts

View all posts


Tiada kebenaran perhimpunan solidariti di pintu Parlimen Isnin depan – Polis

KUALA LUMPUR: Polis tidak pernah memberi kebenaran kepada penganjur perhimpunan Solidariti Tuntutan Bersasar Kumpulan Wang Simpanan Pekerja (KWSP) 2.0 yang dirancang diadakan di pintu masuk Parlimen, Isnin depan.

Ketua Polis Daerah Dang Wangi, ACP Noor Dellhan Yahaya berkata, pihaknya juga tidak menerima sebarang permohonan bagi mengadakan sebarang perhimpunan solidariti sepertimana yang diperuntukkan di bawah Seksyen 9 (1) Akta Perhimpunan Aman 2012.

“Polis menasihati orang ramai supaya tidak terlibat dengan sebarang perhimpunan yang tidak mematuhi peruntukan undang-undang. Tindakan akan diambil kepada mana-mana pihak yang terlibat,” katanya dalam kenyataan malam tadi.

Beliau berkata, polis mengesan satu poster yang dimuat naik di media sosial oleh pemilik akaun Facebook Azmie Bugis-AB pada Rabu, yang menggesa orang ramai turun menyokong solidariti dan perhimpunan itu yang akan diadakan pada 7.30 pagi.

“Sekiranya perhimpunan itu tetap diadakan, polis akan memanggil penganjur untuk diambil keterangan dan melakukan tindakan susulan,” katanya. – BERNAMA


Lebih 400 juta pengguna aktif di Snapchat

APLIKASI media sosial, Snap kini mempunyai lebih 406 juta pengguna aktif harian sekali gus memperlihatkan peningkatan positif sebanyak 12 peratus berbanding tahun 2022.

Perkara itu dimaklumkan Snap menerusi perkongsian data ketika mengumumkan penyata kewangan terkini mereka, lapor portal Amanz.

Peningkatan itu membuktikan bahawa aplikasi Snapchat yang kurang popular di rantau Asia Tenggara itu semakin mendapat tempat dalam hati pengguna.

Untuk makluman, Snapchat turut mempunyai penawaran langganan berbayar, Snapchat+ yang menawarkan beberapa ciri eksklusif lebih awal kepada pengguna.

Perkhidmatan Snapchat+ dilaporkan mempunyai sekitar 5 juta pelanggan aktif setakat ini.

Author

Diyana Rahip

View all posts

View all posts


Komunikasi seksual: Kes Safiey Ilias dipindah ke Mahkamah Ampang, disebut semula pada 27 Okt

KUALA LUMPUR: Mahkamah Sesyen di sini hari ini menetapkan 27 Okt depan untuk sebutan kes usahawan kosmetik Safiey Ilias yang didakwa atas dua pertuduhan termasuk melakukan amang seksual bukan fizikal terhadap seorang remaja lelaki melalui aplikasi Instagram.

Hakim Wan Mohd Norisham Wan Yaakob membuat keputusan itu selepas Timbalan Pendakwa Raya Nurhashimah Hashim memohon tarikh sebutan seterusnya untuk serahan dokumen berkaitan kes tersebut.

Terdahulu, Nurhashimah memaklumkan bahawa Safiey Ilias, atau nama sebenarnya Mohd Safiuddin Ilias, 28, telah didakwa di Mahkamah Sesyen Putrajaya pada Mac lepas namun kes itu dipindahkan ke Mahkamah Ampang dan hari ini adalah sebutan kali pertama di Mahkamah Ampang.

Penyanyi lagu ‘Syinta Gila’ itu, yang diwakili peguam Harjeet Singh Sidhu, mengaku tidak bersalah atas pertuduhan berkomunikasi secara seksual dengan mangsa menerusi aplikasi Instagramnya di kediamannya di Bandar Baru Bangi pada 9 pagi 9 Jun 2021.

Dia juga mengaku tidak bersalah atas pertuduhan melakukan amang seksual bukan fizikal dengan menggoyang-goyangkan payu daranya di hadapan mangsa di lokasi, masa dan tarikh sama.

Safiey Ilias didakwa mengikut Seksyen 11(1)(a) Akta Kesalahan-Kesalahan Seksual Terhadap Kanak-Kanak 2017 yang membawa hukuman maksimum penjara tiga tahun dan Seksyen 15 (a)(i) yang membawa hukuman maksimum penjara 10 tahun atau denda RM20,000 atau kedua-duanya, jika sabit kesalahan.

Media sebelum ini melaporkan polis menerima laporan berhubung dua pemilik akaun dikenali sebagai ‘safieyillias94’ dan ‘pipinatasha’ yang berpakaian mencolok mata semasa mengadakan sesi perbualan sidang video secara langsung bersama rakannya di Instagram yang disertai dua kanak-kanak bawah umur. – BERNAMA


Cahaya hijau di langit: Penduduk Sungai Besar tidak perlu panik

PETALING JAYA: Penduduk Sungai Besar, Selangor diingatkan supaya tidak panik berikutan fenomena aneh iaitu langit bertukar berwarna hijau, malam semalam.

Pakar Governan Persekitaran Jabatan Kesihatan Persekitaran Fakulti Perubatan dan Sains Kesihatan Universiti Putra Malaysia (UPM), Dr. Haliza Abdul Rahman berkata, kejadian tersebut berlaku berpunca daripada lampu bot pukat cerut yang digunakan bagi menangkap ikan dan sotong.

Haliza berkata, lampu hijau yang terpancar di langit itu secara tidak langsung menandakan musim menangkap ikan dan sotong sudah tiba.

“Musim Monsun Timur Laut adalah musim menangkap ikan dan sotong, justeru ramai nelayan memasang lampu hijau bagi menarik perhatian hidupan laut tersebut,” katanya ketika dihubungi Utusan Malaysia.

Semalam, Utusan Malaysia melaporkan mengenai fenomena sebahagian ruang udara disinari warna hijau di Sungai Besar, Sabak Bernam mencetuskan tanda tanya kepada penduduk setempat.

Gambar fenomena itu dipercayai dirakam seorang individu di sebuah taman perumahan dan kemudian memuat naiknya dalam media sosial.

Perkara itu menarik perhatian netizen termasuk penduduk yang mendakwa turut menyaksikan fenomena tersebut.

Netizen mengaitkan cahaya itu datang daripada arah bot nelayan yang melakukan aktiviti mencandat sotong di laut berdekatan.

Tambah Haliza, lampu hijau pada bot berfungsi untuk dipancarkan ke dasar laut, namun, keadaan itu mungkin menyebabkan pantulan cahaya menjadikan langit berwarna hijau.

Hal itu katanya, dikategorikan sebagai sesuatu yang biasa dan bukannya fenomena luar biasa.

“Jadi, orang ramai tidak perlu bimbang kerana ia tidak membahayakan,” ujarnya. – Utusan

Author

Media Variasi

View all posts

View all posts


Dynas Mokhtar dedah rahsia rambut sihat, tak gugur

SHAH ALAM: Pelakon dan pengacara, Dynas Mokhtar mendedahkan rahsia rambutnya yang sihat dan cantik kerana penggunaan produk berasaskan Aqua Cell.

Jelas ibu yang bakal menyambut anak keempat ini, beliau berhadapan isu kelumumur dan keguguran rambut setiap kali hamil.

“Perubahan hormon, stres dan salah produk antara punca masalah keguguran rambut, tambah lagi jika rambut sering diwarnakan akan menyebabkan ia rosak dan kering.

“Jadi saya tercari-cari produk penjagaan rambut yang sesuai sehinggalah menemui salun rambut terkenal, Wellsen.

“Pelbagai ilmu mengenai penjagaan rambut saya belajar termasuklah pentingnya bahan Aqua Cell yang boleh mengekalkan kelembapan kulit kepala dan menghalang kulit kepala daripada kering.

“Saya juga mementingkan bahan organik dan mesra vegan atau tidak mengandungi bahan atau ujian pada haiwan dalam kandungan dalam produk penjagaan rambut.

“Jadi akhirnya saya dan Wellsen setuju untuk menghasilkan syampu Wellsen X Dynas yang berasaskan Aqua Cell serta bahan organik untuk menyelesaikan masalah rambut rosak dan gugur.

“Saya sudah gunakan syampu ini lebih setahun sebelum setuju untuk melancarkannya kepada umum kerana sebelum beri orang guna, kita perlu melihat sendiri hasil pada tubuh kita,” katanya yang memiliki rambut panjang dan lebat.

Kandungan istimewa AQUAXYL™ bagi set syampu Wellsen X Dynas yang dikilang dan diedarkan oleh WeGlobe Marketing Sdn Bhd itu, telah dipatenkan hak milik, kerana fungsinya yang tersendiri dan menakjubkan.

Dynas atau nama sebenarnya, Wan Intan Edrinas Wan Mokhtar berkata,
AQUAXYL™ Shampoo & Hair Mask akan membuatkan rambut, kulit kepala kekal segar, lembap selama 48 jam, dan kurangkan rambut gugur.

“Sebab formula yang kita gunakan tidak ada bahan seperti paraben, silikon, SLS dan SLES (Sodium Lauryl Sulfate) dan (Sodium Lauryl Ether Sulfate).

“Selain daripada tiada bahan kimia ini, produk ini juga ‘vegan friendly’ sebab kita tak guna ‘animal derived ingredients. So don’t worry!’,” kata ibu hamil yang kini usia kandungan mencecah enam bulan itu.

Dynas berkata demikian pada Majlis Pelancaran Produk Baharu Wellsen X Dynas yang turut dihadiri Pengarah Eksekutif WeGlobe Marketing Sdn Bhd, Seng Sin Mon, di Wanra Cafe, Bukit Jelutong, di sini.

Bintang drama Susuk itu juga berkata, wangian pada produk syampu itu juga hanya menggunakan minyak pati pudina atau peppermint essential oil yang menenangkan.

“Sudah tentu, set ini sangat sesuai untuk mereka yang berhijab, yang penting kulit kepala kena bersih daripada kering dan kelemumur,” katanya.

Dynas juga menambah, pihak syarikat perlu mengambil masa sekurang-kurangnya lebih satu tahun untuk mencipta produk syampu yang menyihatkan rambut hingga ke akar tanpa sebarang bahan kimia.

Ini kerana, katanya, terdapat kandungan berbahaya dalam sesetengah produk syampu yang membolehkan rambut tampak cantik dengan cepat tetapi akan merosakkan jika digunakan dalam jangka panjang.

“Produk ini 100 peratus buatan Malaysia, dimiliki pengusaha anak Malaysia, jadi, mereka mahu berikan terbaik dengan mengeluarkan produk penjagaan rambut mesra vegan dan organik,” katanya.

Author

Tun Puteh Wanti

View all posts

View all posts


ANGKASA cadang rumah kebajikan, anak yatim tubuh koperasi

PETALING JAYA: Angkatan Koperasi Kebangsaan Malaysia (ANGKASA) mencadangkan rumah kebajikan dan anak yatim agar menubuhkan koperasi bagi menyuburkan pendapatan penghuninya.

Presiden ANGKASA, Datuk Dr Abdul Fattah Abdullah berkata, dengan adanya koperasi, penganjur dan ibu tunggal masing-masing boleh ada pemilikan yang membolehkan mereka memulakan perniagaan dan tidak mengharapkan sumbangan semata-mata.

“Penganjur boleh daftar di Suruhanjaya Koperasi Malaysia dahulu sebelum berada di bawah ANGKASA.

“Ketika ini rumah kebajikan dan anak yatim hanya bergantung kepada sumbangan sahaja dan ia risiko tinggi.

“Tetapi jika ada koperasi boleh bersama meningkatkan ekonomi diri atau ekonomi sosial iaitu cari duit dahulu dan pulangkan kepada masyarakat.

“Lebih banyak koperasi dapat selesaikan masalah kewangan ahli seperti aspek perubatan dan pendidikan,” katanya kepada MEDIA VARIASI.

Beliau berkata demikian selepas hadir menyampaikan 306 helai pakaian sekolah dan RM500 nilai barang asas sebagai Tanggungjawab Sosial Korporat (CSR) oleh Coopcare ANGKASA kepada Persatuan Rumah Kebajikan Anak-anak Yatim dan Ibu Tunggal Hajah Kamariah di Taman Medan di sini.

Sumbangan pakaian sekolah dan barang keperluan harian itu disampaikan menerusi Projek Barang Asas 100 (BA100).

Rumah kebajikan berkenaan menempatkan 40 penghuni dan memiliki konsep menarik kerana hanya menyediakan servis percuma penjagaan dan pengurusan anak sementara ibu atau penjaga keluar kerja.

“Rumah ini ada tuisyen, solat berjemaah, mengaji, berehat, beriadah, sediakan makanan bersama dan lain-lain sementara ibu atau penjaga keluar mencari nafkah.

“Contohnya ibu kembali pada waktu malam baharulah anak dibenarkan pulang ke rumah mereka.

“Dengan konsep ini ibu atau penjaga boleh fokus usaha cari nafkah dan sementara itu anak mereka selamat bawah jagaan rumah berkenaan,” katanya.

Author

Tun Puteh Wanti

View all posts

View all posts


Rexy fokus bentuk Pearly-Thinaah pencabar pingat di Paris 2024

KUALA LUMPUR: Dengan berbaki dua tahun sahaja lagi, Pengarah Kejurulatihan Beregu Persatuan Badminton Malaysia (BAM) Rexy Mainaky memberi fokus ke arah usaha membentuk beregu wanita utama negara, Pearly Tan-M. Thinaah sebagai pencabar pingat pada Sukan Olimpik Paris 2024.

Rexy berkata keupayaan permainan pasangan ke-11 dunia itu seakan-akan sama atau dapat menyaingi pasangan lain yang berada dalam kelompok 10 terbaik dunia ketika ini.

“Saya harus pastikan mereka tidak ke Sukan Olimpik hanya untuk penyertaan sahaja, mesti bertanding untuk jadi calon memperoleh pingat.

“Jika dapat pingat pastinya bagus buat Malaysia kerana acara beregu wanita tidak pernah sumbang pingat di Sukan Olimpik sebelum ini,” katanya ketika ditemui selepas sesi latihan semalam.

Pakar beregu dari Indonesia itu juga berharap dapat membantu satu lagi pasangan negara, Anna Cheong Ching Yik-Teoh Mei Xing untuk layak beraksi pada temasya sukan berprestij itu kelak.

Bagaimanapun, Rexy menegaskan gandingan di ranking ke-29 dunia itu yang berpotensi untuk melangkah lebih jauh, perlu meningkatkan tahap keyakinan diri mereka menjelang Paris 2024.

“Kepercayaan diri Anna-Mei Xing harus lebih kukuh lagi, mereka pernah kejutkan dua pasangan yang berada di top 10 dunia iaitu Lee So Hee-Shin Seung Chan dari Korea Selatan (ranking ketiga) pada Terbuka Malaysia 2022 serta Mayu Matsumoto-Wakana Nagahara dari Jepun (ranking keenam) pada Masters Malaysia 2022,” tambahnya.

Sementara itu, pemenang pingat emas Sukan Olimpik Atlanta 1996 bagi acara beregu lelaki itu berharap tiga beregu lelaki negara termasuk juara dunia, Aaron Chia-Soh Wooi Yik dan juara Terbuka Jerman 2022, Goh Sze Fei-Nur Izzuddin Rumsani layak ke temasya sukan di Perancis itu nanti.

Dalam pada itu, beliau mengakui berdasarkan prestasi semasa, peluang agak sukar bagi mana-mana pasangan beregu campuran negara untuk melakar kejayaan pada Sukan Olimpik Paris 2024 sekali gus mengulangi pencapaian Chan Peng Soon-Goh Liu Ying yang merangkul perak pada Rio 2016 di Brazil.

Mei lepas, Persekutuan Badminton Dunia (BWF) mengumumkan bahawa tempoh kelayakan ke Sukan Olimpik 2024, dikenali sebagai “Race to Paris” ditetapkan bermula dari 1 Mei 2023.

Sukan Olimpik Paris 2024 dijadual berlangsung pada 26 Julai hingga 11 Ogos. – BERNAMA


Pakar perubatan tegur sekuriti CIMB lemah, RM13,000 ‘ghaib’

CYBERJAYA: Seorang pakar perubatan, Dr Rafidah Abdullah terkejut apabila wang simpanannya dalam akaun bank CIMB ‘ghaib’ dalam masa setengah jam!

Kejadian dilaporkan berlaku antara jam 2 hingga 2.30 pagi tanpa ada makluman diberitahu sistem.

Pemilik akaun Facebook Rafidah Abdullah itu meluahkan rasa kecewa dan terkejut beliau di FB miliknya itu.

“Saya sudah buat laporan polis, CIMB, bank yang menerima duit saya (Hong Leong), email semua dan saya telah hantar laporan ke Bank Negara Malaysia.

“Sudah hampir 30 tahun dengan CIMB, hari ini sangat sangat kecewa dengan CIMB, langsung tiada sekuriti.

“Takkan lah 3 transaksi melalui CIMB click berjumlah RM13 ribu pada 2-2:30 pagi tidak ada trigger langsung? Langsung tidak ada minta TAC. Lesap sekelip mata.”

“This is absolutely ridiculous. Nampaknya duit TIDAK SELAMAT dengan CIMB bank. Saya dah report ke CIMB, polis dan sebagainya. Setakat ini feedback adalah kalau scammer dah keluarkan duit, duit itu tidak akan dapat dipulangkan,” tulisnya di FB berkenaan.

Dr Rafidah sudah hilang kepercayaan kepada CIMB dan akan tutup akaun pada masa terdekat.

Tambah Rafidah, dia menggunakan iPhone dan tidak memuat naik aplikasi pelik.

“Saya harap Bank Negara Malaysia mengambil tindakan tegas terhadap CIMB dan mana-mana bank yang memberi laluan perompak merompak hak rakyat Malaysia.

“Saya dimaklumkan CIMB bahawa kejadian berlaku kerana ada satu nombor didaftarkan dengan maklumat peribadi saya dan ia tidak memerlukan TAC.

“Dah kenapa pulak??? Saya demand CIMB untuk perketatkan sekuriti, hanya beri satu nombor sahaja untuk CIMB click dan kalau ada daftar tukar “phone baru atau lain”, tolonglah hubungi tuan punya akaun,” katanya.

Isu kelemahan sekuriti CIMB bukanlah perkara baharu dan sudah banyak insiden sebelum ini, seharusnya Bank Negara lakukan sesuatu untuk melindungi pendeposit di bank tempatan.

Pada April lalu, beberapa pemegang akaun CIMB menzahirkan kekecewaan dan menuntut penjelasan daripada bank CIMB berhubung satu transaksi ‘direct debit’ dalam akaun mereka.

Insiden tersebut berikutan tular para pengguna masing-masing memuatnaik paparan tangkap layar akaun menunjukkan berlaku transaksi yang disifat sebagai meragukan.

Berdasarkan gambar yang dimuat naik itu, pemegang akaun didapati hilang antara RM10 hingga lebih RM3,000 dalam akaun mereka.

Author

Tun Puteh Wanti

View all posts

View all posts


Penduduk Desa Serdang luah isu kesesakan, jalan rosak tiada perhatian

SERI SERDANG: Keluhan demi keluhan diungkap warga Puchong atas masalah yang dialami mereka.

Menurut penduduk yang hanya ingin kenali sebagai Salmah, 69, pihak pentadbir sewajarnya cakna akan isu kesesakan lalu lintas yang turut berlaku di Desa Serdang.

Menurutnya yang sudah menetap di kawasan itu sejak tahun 1995, isu kesesakan lalu lintas atas faktor jalan raya yang sempit nyata mengakibatkan penduduk setempat terjejas teruk lebih-lebih lagi ketika menjelang waktu puncak.

Salmah turut berkongsi tentang nasib yang menimpa penduduk Flat Desa Serdang.

Menurutnya, rata-rata penduduk flat terbabit yang terdiri daripada golongan B40 dan asnaf seringkali diabaikan oleh pihak atasan.

Salmah berkata demikian susulan masalah jalan rosak dan berlubang yang tercetus akibat lori treler seringkali melalui kawasan penempatan itu.

Katanya, penduduk sekitar Flat Desa Serdang sudah memohon agensi berkaitan untuk segera membaiki jalan yang rosak namun, pihak berkenaan seolah-olah tidak mengendahkan permintaan mereka.

“Penduduk yang kena buat. Masalah dia kalau penduduk yang buat, penduduk pun dari kalangan B40, bawah B40 pun ada. Macam mana kami nak bantu? Kalau buat persatuan pun boleh kutip (dana) berapa?

“Memang tak mampulah,” ungkap Salmah dengan nada kecewa.

Susulan itu, Salmah mewakili warga Desa Serdang berharap calon yang memenangi kawasan Parlimen Puchong kali ini peka dengan masalah yang dihadapi rakyat.

“Kami harap calon yang memenangi jawatan Parlimen pada kali ini, kami harap dapat membantulah masalah penduduk-penduduk disini,” ujarnya.

Author

Diyana Rahip

View all posts

View all posts


Muhammad Azeem tamatkan aksi NCAA di tempat ke-11

KUALA LUMPUR: Pelari pecut sensasi negara, Muhammad Azeem Mohd Fahmi menamatkan acara 100 meter (m) di kedudukan ke-11 pada saingan suku akhir divisyen satu Kejohanan Persatuan Olahraga Kolej Kebangsaan (NCAA) di Jacksonville, Florida, pagi tadi waktu Malaysia.

Menurut laman sesawang kejohanan, https://flashresults.ncaa.com/Outdoor/2023/FirstRounds/East/001-2.pdf, Muhammad Azeem yang mewakili Universiti Auburn menamatkan perlumbaan dengan catatan 10.04 saat (s) pada kejohanan yang berlangsung di Stadium Hodges.

Catatan itu lebih pantas daripada rekod kebangsaan miliknya iaitu 10.09s yang dibuat pada Kejohanan Olahraga Remaja Dunia di Cali pada Ogos lepas, namun ia tidak diiktiraf kerana bantuan angin sebanyak +5.5 meter per saat (m/s) berbanding maksimum +2.0m/s yang dibenarkan untuk diterima sebagai rekod baharu kebangsaan.

Difahamkan, atlet berusia 19 tahun dari Ipoh, Perak itu terpaksa berlari dalam keadaan menahan sakit berikutan kecederaan pangkal paha kanannya. – BERNAMA


Penggunaan sistem internet satelit antara teknologi diteliti KKD untuk selesai masalah akses

KUALA LUMPUR: Kementerian Komunikasi Digital (KKD) akan meneliti beberapa teknologi untuk menyelesaikan masalah akses dan rangkaian internet.

Menterinya, Fahmi Fadzil berkata, penggunaan sistem internet satelit merupakan antara teknologi yang akan digunakan bagi menangani permasalahan berkaitan.

Menurutnya, penyelesaian masalah akses internet dan rangkaian internet ini akan diberi keutamaan khususnya pada tiga peratus golongan penduduk yang masih mengalaminya.

“Fokus kementerian adalah untuk menyelesaikan masalah akses internet, rangkaian internet terutama di kawasan berpenduduk tiga peratus yang terakhir, ‘the last three percent of populated areas‘.

“Ini merupakan tempat-tempat seperti kawasan pedalaman, kampung-kampung orang asli, yang dari segi mungkin jaringan fibernya bagi banyak syarikat, mungkin mereka merasakan kosnya tinggi.

“Jadi, kita akan teliti beberapa cara termasuk penggunaan sistem internet satelit, contohnya, dan beberapa teknologi yang lain untuk kita selesaikan,” katanya.

Ahli Parlimen Lembah Pantai itu berkata demikian pada sidang media yang berlangsung pada Rumah Terbuka Tahun Baru Cina Parlimen Lembah Pantai di Bangsar, hari ini.

Menurut beliau, isu berkenaan penting untuk dirinya kerana beliau mahu lebih ramai penduduk di kawasan-kawasan terbabit  melibatkan diri dalam ekonomi digital.

“Itu antara satu isu yang penting bagi saya, supaya lebih ramai rakyat Malaysia, untuk makluman tiga peratus ini, merangkumi lebih kurang 3,000 kawasan dan jumlah penduduknya mungkin dalam 50 orang sehingga lebih 100 orang, jadi ia bukanlah kawasan-kawasan yang ramai penduduk tetapi penting untuk kita libatkan dalam ekonomi digital.

“Jadi, saya lihat ini satu perkara yang akan diikhtiarkan, ada beberapa perkara lain contohnya masalah ‘network sharing’, kualiti dan mutu perkhidmatan. Ini adalah perkara yang selalu dibangkitkan semua pelanggan syarikat telekomunikasi.

“Dan ini saya telah arahkan pihak Suruhanjaya Komunikasi dan Multimedia Malaysia (SKMM) untuk diteliti dan diselesaikan menjelang hujung suku kedua 2023 iaitu sebelum hujung bulan Jun,” ujarnya lagi.

Author

Faridah Amiratul

View all posts

View all posts


Remaja dihukum tujuh sebatan ringan sebabkan kesakitan pada anjing

JOHOR BAHRU: Seorang remaja lelaki dihukum tujuh sebatan ringan oleh Mahkamah Sesyen di sini kerana menyebabkan kesakitan tidak sepatutnya terhadap seekor anjing, bulan lepas.

Hakim Datuk Che Wan Zaidi Che Wan Ibrahim menjatuhkan hukuman itu terhadap Braden Yap Hong Sheng, 19, pada prosiding hukuman hari ini.

Mahkamah turut memerintahkan Yap selaku orang kena saman (OKS) dikenakan bon berkelakuan baik selama setahun berserta ikat jamin RM10,000.

Pada Rabu lepas, Yap mengaku bersalah atas pertuduhan dengan kejamnya menyebabkan kesakitan yang tidak sepatutnya ke atas seekor anjing betina berwarna coklat di hadapan sebuah premis di Jalan Impian Emas 22, Taman Impian Emas, Skudai di sini, pada 1.49 pagi, 27 Mac lepas.

Pertuduhan ke atasnya dikemukakan mengikut Seksyen 29(1)(e) Akta Kebajikan Haiwan 2015 dan boleh dihukum di bawah Seksyen 29(1) akta sama yang memperuntukkan hukuman denda hingga RM100,000 atau penjara maksimum tiga tahun atau kedua-duanya sekali.

Mengikut fakta kes, kira-kira 12.30 tengah hari, 28 Mac lepas, doktor veterinar Jabatan Perkhidmatan Veterinar (JPV) Negeri Johor menjalankan pemeriksaan fizikal ke atas seekor anjing dan mendapati haiwan itu berada dalam keadaan ketakutan serta terdapat kesan lebam dan terbakar di paha kiri, luka pada kaki hadapan dan pendarahan di bahagian mata sebelah kiri.

Rakaman kamera litar tertutup (CCTV) menunjukkan seorang lelaki telah memukul dan membakar anjing berkenaan.

Terdahulu, Che Wan Zaidi dalam penghakimannya berkata, mahkamah memandang berat perbuatan tidak berperikemanusiaan yang dilakukan selain turut mengambil kira faktor OKS adalah pesalah muda, kesalahan pertama kali dan telah insaf serta membuat pengakuan bersalah di peringkat awal.

Beliau berkata, apa jua ancaman dilakukan oleh anjing berkenaan terhadap OKS, dia tidak sepatutnya bertindak kejam hanya kerana sakit hati, sebaliknya boleh membuat laporan kepada agensi penguatkuasaan untuk tindakan diambil.

“Mahkamah melihat hukuman penjara tidak sesuai ke atas OKS, namun tanggungjawab mahkamah juga untuk memberi hukuman setimpal dengan mengambil kira faktor kepentingan awam sebagai memberi pengajaran kepada OKS dan masyarakat supaya perbuatan ini tidak berulang lagi pada masa akan datang.

“Setiap yang bernyawa termasuk haiwan mempunyai hak asasi untuk dilindungi dengan undang-undang dan hidup aman damai,” katanya dan menetapkan 21 Mei depan untuk pelaksanaan hukuman sebatan ringan itu terhadap OKS secara terbuka pada 9 pagi di Mahkamah Sesyen Jenayah 4.

Pendakwaan dikendalikan Pegawai Pendakwa Jabatan Perkhidmatan Veterinar (JPV) Johor Mohd Zamri Shak @ Ishak, manakala peguam GK Sritharan mewakili OKS. – BERNAMA


Penggabungan syarikat telekomunikasi di luar bidang kuasa MyCC

KUALA LUMPUR: Suruhanjaya Persaingan Malaysia (MyCC) tidak mempunyai kuasa untuk campur tangan dalam cadangan penggabungan antara DiGi.Com Bhd (Digi) dan Celcom Axiata Bhd (Celcom).

Sebaliknya Ketua Pegawai Eksekutif MyCC, Iskandar Ismail berkata, segala aktiviti perkhidmatan telekomunikasi adalah di bawah bidang kuasa Suruhanjaya Komunikasi dan Multimedia Malaysia (MCMC).

“Walaupun Akta Persaingan 2010 terpakai kepada mana-mana aktiviti komersial di Malaysia, Akta yang sama secara jelasnya menetapkan bahawa ia tidak terpakai kepada aktiviti komersial di bawah empat sektor, termasuklah sektor telekomunikasi dan multimedia.

“MCMC mengawal selia penggabungan dalam sektor telekomunikasi dan perkara-perkara persaingan yang berkaitan melalui peruntukan Akta Suruhanjaya Komunikasi dan Multimedia 1998,” kata Iskandar dalam satu kenyataan, hari ini.

Justeru katanya, MyCC menyerahkan perkara berkaitan cadangan penggabungan tersebut kepada kebijaksanaan MCMC dan yakin bahawa penilaian dan penelitian yang komprehensif telah dilaksanakan oleh suruhanjaya itu sebelum mencapai keputusannya.

Menurut beliau, langkah pindaan Akta Persaingan 2010 oleh MyCC yang akan memperkenalkan rejim kawalan penggabungan di Malaysia sedang berjalan dengan lancar.

“Sekali lagi, perlu ditekankan bahawa rejim penggabungan ini akan mengecualikan antara lain sektor di bawah bidang kuasa MCMC.

“Kami berharap keputusan oleh MyCC mengenai permohonan penggabungan pada masa hadapan akan menjadi rujukan dan panduan utama kepada semua pihak berkuasa lain untuk memastikan landskap dasar yang konsisten dan teguh yang akan mewujudkan kepastian dalam pasaran,” katanya.

MCMC pada Rabu telah mengeluarkan notis tiada bantahan kepada cadangan penggabungan antara Digi dan Celcom melibatkan perniagaan Digi Telecommunications Sdn Bhd dan Celcom (pemohon).

MCMC dalam kenyataannya berkata, Digi dan Celcom merupakan pengendali perkhidmatan mudah alih kedua dan ketiga terbesar pada masa ini, dan penggabungan ini akan menghasilkan pengendali perkhidmatan mudah alih yang terbesar di Malaysia.

Pada 8 April 2021, Axiata dan Telenor Group mengumumkan sedang dalam perbincangan lanjutan untuk melaksanakan penggabungan operasi Celcom dan Digi.

Axiata Group Bhd dalam makluman kepada Bursa Malaysia sebelum ini berkata, cadangan penggabungan antara Celcom Axiata Bhd dan Digi.com Bhd bagi membentuk entiti baharu dikenali sebagai MergeCo dijangka selesai pada separuh kedua 2022.

Salinan aku janji itu boleh dimuat turun melalui laman sesawang MCMC, https://mcmc.gov.my/skmmgovmy/media/General/registers/Undertaki ng-Public-Version.pdf – BERNAMA


KL City FC kecewa, kecam keganasan terhadap penyokong

KUALA LUMPUR (KL) City FC meluahkan rasa dukacita dan kecewa terhadap insiden yang menimpa penyokong mereka semasa perlawanan akhir Piala FA menentang penyandang juara Johor Darul Ta’zim (JDT) di Stadium Sultan Ibrahim, Iskandar Puteri, pada Sabtu lalu.

Dalam satu kenyataan yang dimuat naik di laman Facebook rasmi mereka, KL City FC menyuarakan simpati mereka terhadap penyokong dan ahli keluarga mereka yang terkesan akibat insiden yang tidak diingini itu yang melibatkan anggota keselamatan di stadium.

“Kami mengecam sebarang bentuk keganasan tidak kira sama ada melibatkan penyokong kami mahupun pihak lain. Penggunaan kekerasan sama ada di dalam mahupun luar stadium membayangi pertembungan sengit di atas padang dan tidak seharusnya mendapat tempat di dalam dunia sukan,” kata kelab Lembah Klang itu pada Selasa.

KL City juga bersedia memberikan kerjasama kepada Polis Diraja Malaysia (PDRM) dalam membantu siasatan insiden berkenaan.

“Kami menggesa mana-mana saksi dengan bukti kejadian ini agar menghubungi kami supaya keadilan dapat diperolehi untuk mangsa.

“Kami akan mengadakan perbincangan dengan para penyokong yang turut menjadi saksi untuk mendapatkan perspektif berhubung kejadian ini. Kami hargai kerjasama anda dan turut yakin pihak PDRM akan mengambil tindakan yang sewajarnya,” katanya.

KL City turut menegaskan kelab tersebut mengamalkan pendekatan toleransi sifar terhadap sebarang penggunaan kekerasan dalam kawal selia penonton.

“Kami juga menyeru agar pihak berkenaan untuk menitikberatkan hal-hal membabitkan keselamatan serta mempertimbangkan keperluan penambahbaikkan langkah-langkah keselamatan bagi mengelakkan insiden sama berulang pada masa depan.

“Matlamat utama kami adalah untuk mewujudkan persekitaran selesa di mana penyokong datang ke stadium untuk memberikan sokongan kepada pasukan mereka, menikmati perlawanan dan bebas daripada sebarang ancaman pembuat kacau,” katanya.

Pada masa sama KL City juga berharap satu tindakan secara kolektif diambil supaya insiden sama tidak berulang lagi pada masa depan.

“Atas dasar ketelusan dan akauntabiliti, kami memohon pihak berkuasa untuk membuat perkongsian umum mengenai sebarang penemuan atau kemas kini daripada siasatan mereka pada perlawanan akhir Piala FA tempoh hari.

“Fokus utama kami kini tertumpu terhadap membantu individu-individu yang terkesan. Marilah kita bersama-sama mengetengahkan suasana bola sepak yang aman dan sejahtera bagi semua,” katanya.

Author

Taufik Asmady Abdul Aziz

View all posts

View all posts


Hat Yai hargai kemerdekaan Malaysia, kita sibuk ‘politikkan’ isu logo sambutan

CYBERJAYA: Baru-baru ini, isu saranan penggunaan logo sambutan kemerdekaan yang berbeza mengikut negeri hangat dibicarakan dalam kalangan masyarakat di Malaysia.

Namun, siapa sangka di saat rakyat Malaysia bertikam lidah mengenai isu terbabit hingga mencampuri urusan politik, negara jiran pula sibuk memberi penghormatan terhadap sambutan hari kemerdekaan Malaysia.

Seorang pengguna Facebook dikenali Wan Midgee baru-baru ini berkongsi kisah mengagumkan yang dilihatnya ketika berkunjung di Hat Yai, Thailand.

Perkara itu berhubung usaha pihak pengurusan sebuah pusat beli-belah yang membuat dekorasi bersempena dengan bulan kemerdekaan Malaysia.

“Di Malaysia kita sibuk nak guna logo sambutan kemerdekaan yang berbeza demi fahaman politik masing-masing.

“Manakala pihak pengurusan Central Festival Mall Hatyai buat sedikit deco sempena bulan kemerdekaan Malaysia.

“Apa yang aku cuba sampaikan ialah pihak-pihak di Thailand membuat promosi bersungguh-sungguh untuk menarik pelancong Malaysia berkunjung dan berbelanja di Thailand (walaupun tanpa promosi pun orang Malaysia tetap berkunjung ke sana),” tulisnya pada Selasa.

Susulan itu, Wan turut berharap pihak berwajib di Malaysia dapat mencontohi sikap dan usaha yang dipamerkan Thailand dalam menarik minat pelancong asing berkunjung ke Malaysia.

“Harap pihak-pihak yang berwajib di Malaysia tambahkan lagi usaha menarik pelancong asing terutama dari negara-negara yang matawang mereka lebih tinggi daripada Ringgit Malaysia untuk berkunjung dan berbelanja di Malaysia.

“Sudah-sudahlah berpolitik. Tumpukan usaha untuk memajukan negara,” ujarnya.

Author

Diyana Rahip

View all posts

View all posts


Usaha menyatukan parti politik antara cabaran PM Anwar

KUALA LUMPUR: Usaha menyatukan parti-parti politik yang berbeza ideologi akan menjadi antara cabaran yang perlu dihadapi Perdana Menteri ke-10 Datuk Seri Anwar Ibrahim untuk membentuk kerajaan perpaduan yang stabil dan kukuh, menurut penganalisis politik dan pakar undang-undang.

Pensyarah Undang-undang Universiti Islam Antarabangsa Malaysia, Prof Madya Datuk Dr Shamrahayu Ab Aziz berkata tugas itu memerlukan kebijaksanaan yang tinggi memandangkan perlembagaan parti-parti terlibat mengandungi peruntukan yang berbeza.

“Ia (perlembagaan parti) menzahirkan betapa berbezanya ideologi masing-masing. Inilah cabaran yang paling penting supaya kerajaan ini kukuh dan tak perlu kita tukar kerajaan,” katanya dalam temu bual Siaran Khas Istiadat Angkat Sumpah Perdana Menteri ke-10 di Bernama TV, hari ini.

Selain ini, Shamrahayu juga berkata, persidangan pertama Parlimen perlu dilaksanakan selewat-lewatnya pada pertengahan Disember untuk membentangkan Bajet 2023 bagi melaksanakan sekurang-kurangnya bayaran gaji untuk penjawat awam.

Seorang lagi penganalisis politik, Prof Dr Sivamurugan Pandian daripada Universiti Sains Malaysia (USM) berkata, komposisi kerajaan perpaduan mestilah rasional dan praktikal serta merangkumi wakil daripada semua blok politik, agama, etnik, gender dan negeri.

Katanya walaupun dengan jumlah anggota kabinet yang kecil, namun ia mestilah padat dan berkualiti dengan kepakaran, kebolehan dan kemahiran yang membolehkan kabinet bergerak sebagai satu pasukan.

“Sudah pasti Kabinet ini wajar merangkumi kesemua yang telah pun bersetuju untuk berada dalam kerajaan perpaduan. Ia tidak boleh terlalu besar dan saya percaya satu langkah yang boleh diambil ialah mengelak daripada mengambil mereka yang berjawatan dalam parti.

Mungkin yang tidak berjawatan dalam parti boleh berada dalam kerajaan supaya kerajaan itu berjalan dengan licin, lancar dan tersusun dan juga membawa keharmonian dalam kalangan mereka yang akan menganggotai jemaah menteri,” katanya.

Anwar hari ini mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Istiadat angkat sumpah berkenaan diadakan selepas Seri Paduka Baginda memperhalusi titah pandangan Raja-Raja Melayu yang berkenan berangkat menghadiri Perbincangan Khas Raja-raja Melayu di Istana Negara pagi tadi bagi membuat keputusan yang terbaik demi kepentingan dan kesejahteraan negara serta rakyat, lima hari selepas keputusan rasmi Pilihan Raya Umum ke-15 (PRU15). – BERNAMA


KBS main peranan besar pastikan proses demokrasi libat suara belia

PUTRAJAYA: Timbalan Menteri Belia dan Sukan, Adam Adli Abdul Halim melihat antara cabaran Kementerian Belia dan Sukan (KBS) ialah memainkan peranan besar memastikan proses demokrasi melibatkan suara golongan muda.

Ahli Parlimen Hang Tuah Jaya itu berkata demikian pada sidang media selepas memulakan tugasnya secara rasmi di Menara KBS sekitar jam 9.53 pagi pada Isnin.

Adam berkata, awal pagi tadi beliau telah menyertai mesyuarat khas bersama dengan Perdana Menteri, Datuk Seri Anwar Ibrahim di samping taklimat sebelum memulakan tugas bagi Timbalan Menteri.

Menurutnya, sesi libat urus selepas ini akan lebih aktif dalam kementerian.

“Dan cabaran ke hadapan ini saya lihat bagi KBS daripada segi praktiknya, mungkin sebelum ini kita lihat KBS banyak ke arah penganjuran program-program belia serta program-program sukan.

“Tetapi kita juga berhadapan dengan satu zaman baharu di mana golongan belia terutamanya berusia 18 tahun selepas Undi18 digazetkan, kita nampak keterlibatan dalam proses demokrasi itu sekarang lebih berkembang.

“Maka saya percaya bahawa KBS dapat memainkan peranan yang lebih besar dan jelas dalam memastikan proses demokrasi di negara ini dapat melibatkan terutama suara golongan muda ‘and we are looking forward to it’,” katanya.

Terdahulu, Adam berkata pada sidang yang sama bahawa beliau telah diberitahu Menteri Belia dan Sukan, Hannah Yeoh berkenaan sedikit sebanyak hala tuju kepimpinan kementerian itu.

Jelasnya, dengan ini kementerian dapat sedikit sebanyak menjana beberapa arus baharu untuk pergerakan dan perkembangan terutamanya golongan belia dan juga sukan.

“Seperti yang dimaklumkan Menteri sebelum ini, bahawa kita beri tumpuan kepada pemerkasaan dasar-dasar yang telah digariskan sebelum ini dan memastikan pelaksanaan program-program yang telah pun dibuat itu dapat dijalankan dengan baik dan berkesan serta diharapkan dapat menjaga integriti dan keutuhan dalam kementerian ini,” katanya lagi.

Berita berkaitan: Adam harap dapat bawa KBS bertindak lebih bersasar dan berkesan [VIDEO]

Berita berkaitan: Pentingnya proses pendekatan berkait demokrasi belia negara [VIDEO]

Author

Faridah Amiratul

View all posts

View all posts


Kemunculan dua ekor gajah bimbangkan penduduk

KLUANG: Kemunculan dua ekor gajah di Taman Perdana, di sini, malam tadi, mencetuskan kebimbangan kira-kira 2,000 penduduk berhampiran.

Warga emas M Pavayee Ammah, 83, berkata, dia menyedari kemunculan gajah dewasa dan anak gajah itu setelah mendengar bunyi bising seolah-olah bunyi rempuhan di luar kediamannya.

Katanya, dia melihat di balik pintu dan ternampak dua ekor gajah telah merempuh pagar rumah selain melihat penduduk sekitar cuba menghalau kedua-dua ekor binatang itu ke hutan berhampiran.

“Saya terus menggigil ketakutan apabila melihat gajah berkenaan berada di halaman rumah, selain turut terdengar jeritan penduduk agar saya tidak keluar rumah.

“Saya difahamkan gajah berkenaan sebelum itu telah memasuki kawasan tanaman berhampiran sebelum dihalau penduduk dan kemudiannya ke kawasan perumahan di sini,” katanya kepada pemberita, di sini, hari ini.

Seorang lagi penduduk M. Alangovan, 67, bimbang dengan kehadiran haiwan itu yang kerap muncul, akhir-akhir ini.

“Saya berharap pihak berkuasa dapat melakukan sesuatu kerana bimbang kejadian yang tidak diingini berlaku,” katanya.

Sementara itu, Pengarah Jabatan Perlindungan Hidupan Liar dan Taman Negara (Perhilitan) negeri Johor, Aminuddin Jamin mengesahkan kejadian dua ekor gajah memasuki taman perumahan itu kira-kira 9.30 malam tadi.

Beliau berkata, mamalia itu dipercayai terpisah daripada kumpulannya dan pihaknya sudah mengambil tindakan awal dengan menghalau gajah berkenaan ke hutan berhampiran yang terletak kira-kira 500 meter daripada kawasan perumahan itu.

Katanya, pemantauan akan terus dilaksanakan dengan menggunakan dron bagi memastikan gajah tersebut kembali ke habitat asal serta tidak tersasar dengan memasuki kawasan penempatan.

Terdahulu, tular rakaman video berdurasi 26 saat di media sosial yang memaparkan dua ekor gajah memasuki kediaman di Taman Perdana, Kluang. – BERNAMA


Arif Aiman tidak jalani latihan bersama Harimau Malaya

JOHOR BAHRU: Keberadaan dan status pemain sayap Arif Aiman Mohd Hanapi menjadi misteri selepas beliau tidak bersama pasukan negara yang menjalani latihan di Pusat Latihan Johor Darul Ta’zim (JDT), Padang Mawar di Pasir Gudang malam tadi.

Berdasarkan pemerhatian Bernama, ketiadaan Arif Aiman menyaksikan hanya 26 pemain kembali menyertai sesi latihan pasukan selama hampir dua jam yang bermula 10 malam.

Sesi latihan bermula lewat bagi menghormati bulan Ramadan itu sebahagian daripada persiapan skuad Harimau Malaya bimbingan Kim Pan Gon menjelang aksi persahabatan antarabangsa Tier 1 kedua bertemu Hong Kong di Stadium Sultan Ibrahim di Iskandar Puteri, Selasa depan.

Persatuan Bolasepak Malaysia (FAM) sehingga kini tidak mengeluarkan sebarang kenyataan berhubung “misteri” ketiadaan Arif Aiman dalam sesi latihan malam tadi.

Kebiasaannya, faktor kecederaan dengan pengesahan doktor pasukan antara alasan yang membenarkan seseorang pemain itu diketepikan daripada tugasan bersama skuad kebangsaan pada jendela perlawanan antarabangsa FIFA.

Sebelum ini, Pemain Paling Bernilai (MVP) Anugerah Bolasepak Kebangsaan 2021 dan 2022 itu tidak berada dalam skuad bimbingan Pan Gon ketika Malaysia menewaskan Turkmenistan 1-0 pada aksi persahabatan antarabangsa Tier 1 di Stadium Sultan Ibrahim, Khamis lepas.

Rabu lepas, Pan Gon pada sidang media praperlawanan menentang Turkmenistan mengesahkan kesemua 27 pemain yang dipanggil ke kem latihan pusat skuad Harimau Malaya di sini berada pada tahap kecergasan terbaik dan sedia diturunkan.

Kali terakhir Arif Aiman menyarung jersi pasukan negara ialah ketika kempen Piala Raja Thailand September tahun lepas, yang menyaksikan Malaysia muncul naib juara selepas tewas semasa final kepada Tajikistan. – BERNAMA


Brendan gembira dapat kembali wakili negara

PETALING JAYA: Pemain tengah Selangor FC Brendan Gan gembira menjadi sebahagian daripada pasukan kebangsaan sekali lagi, dan sudah tidak sabar untuk membantu skuad Harimau Malaya dalam Kejohanan Piala Raja Thailand di Chiang Mai yang akan bermula minggu depan.

Pemain berumur 34 tahun itu berkata ia merupakan satu penghormatan, untuk diberikan peluang menyarung jersi pasukan kebangsaan sekali lagi, selepas mengharungi pelbagai cabaran dan halangan sejak setahun lepas.

“Memang amat mengujakan bagi saya untuk kembali dan melakukan yang terbaik buat pasukan dan negara. Diharapkan kita dapat beraksi dengan baik dalam kejohanan nanti,” katanya ketika ditemui di hari pertama kem latihanh berpusat skuad negara di Wisma FAM di Kelana Jaya di sini semalam.

Brendan merupakan salah seorang daripada 25 pemain yang tersenarai dalam skuad pimpinan jurulatih Kim Pan Gon yang akan berlepas ke Thailand Isnin ini.

Kali terkahir Brendan menyertai pasukan kebangsaan ialah semasa pasukan negara mengalahkan Thailand 1-0 dalam pusingan kelayakan Piala Dunia 2022/Piala Asia 2023 di Dubai Emiriah Arab Bersatu pada Jun 2021, sebelum sebelum beliau disahkan menghidap kanser.

Selepas mula bermain secara kompetetif Jun lepas dalam Liga Super, bintang pasukan Selangor itu berkata beliau kini berada di tahap yang dimahukannya.

Merujuk kepada corak permainan terkini di bawah kendalian Pan Goh, Brendan mengakui beliau amat teruja dengan perubahan yang dibawa oleh jurulatih Korea Selatan itu selepas melihat beberapa perlawanan sebelum ini, termasuk dalam kempen pusingan kelayakan Piala Asia 2023 di Kuala Lumpur Jun lepas.

Dalam Kejohanan Piala Raja Thailand ini, Malaysia yang berada di ranking 148 dunia diundi untuk menentang Thailand (ranking 111) pada 22 Sept (Khamis), manakala Trinidad & Tobago (ranking 101) akan berhadapan dengan Tajikistan (ranking 109).

Pemenang kedua-dua perlawanan itu akan bertemu dalam peringkat final pada 25 Sept, manakala pasukan yang kalah akan berentap untuk merebut tempat ketiga.

Malaysia pernah menjulang piala berkenaan sebanyak empat kali iaitu pada tahun 1972, 1976, 1977 dan 1978. – BERNAMA


Tiga beranak perempuan Rohingya aktif pecah rumah ditahan

KUALA TERENGGANU: Tiga beranak perempuan warga Rohingya yang disyaki aktif dalam kegiatan pecah rumah di daerah Kemaman sejak awal tahun ini diberkas pada Isnin lalu.

Ketua Polis negeri, Datuk Mazli Mazlan berkata, suspek utama merupakan wanita berusia 33 tahun manakala dua lagi anak perempuannya berusia 13 dan 14 tahun ditahan di Kampung Binjai dekat Kemaman.

Menurut beliau, penahanan itu dibuat susulan laporan polis sekitar pukul 1 petang oleh seorang wanita mengenai rumahnya di Kampung Pengkalan Sir, Kemaman yang dipecah masuk pada hari sama.

Jelasnya, perbuatan tiga beranak itu telah dirakam kamera papan pemuka (dashcam) milik jiran mangsa sebelum pihak polis mengesan dan mengekori kenderaan suspek.

“Sebelum itu, terdapat sebuah kenderaan jenis Volkswagen berada di kawasan sebuah kampung dan hasil intipan selama tiga jam mendapati sebuah Perodua Kelisa berhenti berdekatan kenderaan tersebut.

“Pihak polis kemudian mengekori Perodua Kelisa itu sebelum disedari suspek yang memecut laju sehingga terbabas lalu terlanggar sebatang pokok dan mereka berjaya dicekup pada pukul 7 petang, Isnin lalu.

“Turut dirampas barang kemas, wang tunai, dua utas jam tangan, 10 buah beg pelbagai jenis, dua bilah senjata tajam dan dua buah kereta yang dianggarkan keseluruhan lebih RM100,000,” katanya pada sidang akhbar di sini, hari ini.

Tambah Mazli lagi, hasil ujian air kencing mendapati suspek utama positif dadah jenis methampetamine dan memiliki tiga rekod jenayah lampau serta dikehendaki bagi kes pecah rumah di Johor.

Menurut beliau, penangkapan tiga orang suspek itu telah berjaya menyelesaikan lima kes pecah rumah di Kemaman dan satu di Johor selepas suspek mengaku melakukan jenayah itu sejak Januari lalu.

“Modus operandi suspek adalah dengan menggunakan dua anak perempuanya untuk mengambil perhatian mangsa sebelum memecah masuk rumah dan mencuri barang berharga.

“Justeru orang ramai dinasihatkan berhati-hati dengan individu tidak dikenali dan memastikan rumah dalam keadaan berkunci sekiranya mahu meninggalkan kediaman,” katanya.

Mazli menambah, pihaknya tidak menolak terdapat dalang yang disyaki bersekongkol dengan suspek bagi menjalankan kegiatan itu dan siasatan masih dijalankan bagi menyiasat kemungkinan tersebut.

“Suspek kini dalam tempoh reman selama empat hari bermula Selasa bagi membantu siasatan polis mengikut Seksyen 457 Kanun Keseksaan (KK) atas kesalahan pecah rumah. – Utusan

Author

Media Variasi

View all posts

View all posts


Angkasa intai peluang perniagaan berasaskan teknologi, digitalisasi

KUALA LUMPUR: Angkatan Koperasi Kebangsaan Malaysia Bhd (Angkasa) mahu menerokai lebih banyak peluang dalam pasaran teknologi dan digitalisasi dalam penawaran produk dan perkhidmatan.

Usaha itu juga sejajar dengan saranan kerajaan supaya mahu koperasi beralih daripada perniagaan konvensional kepada pasaran berkenaan ketika ini.

Timbalan Presiden Angkasa, Datuk Dr Rahman Shaik berkata, melihat peluang itu berdasarkan perspektif koperasi, Angkasa sedang mengintai lagi pasaran perniagaan digital berikutan pihaknya sudah pun melaksanakan beberapa program berkaitan dengan kerjasama beberapa pihak.

“Dari segi perspektif koperasi, kita boleh teroka pasaran (perniagaan digital), sebab tidak boleh bergantung kepada aspek sedia ada seperti Shopee.

“Walaupun Angkasa setakat koperasi baharu, tetapi kita beri perkhidmatan percuma untuk membuka ‘website’ berserta ‘domain’. Kita ada juga program website lain dengan perniagaan media sosial, setakat ini,” katanya.

Beliau berkata demikian selepas merasmikan mesyuarat penajaan KOPERAT di Menara KH, di sini.

Turut hadir, penasihat Akademi BBC, Datuk Dr Ramalan Yunus; Ketua Pegawai Eksekutif GISB Holdings, Lokman Hakim Pfordten; wakil Persatuan Pengguna Islam malaysia (PPIM), Gulab Jan Fazal Eladi serta dua pegawai Suruhanjaya Koperasi Malaysia.

Rahman berkata, ketika ini gabungan kerjasama Suruhanjaya Koperasi Malaysia (SKM), Institut Koperasi Malaysia (IKMa) dan Angkasa, membantu kerajaan memacu usaha melaksanakan Pelan Tindakan Digitalisasi Koperasi 2021-2025 untuk gerakan koperasi pada tahun ini.

“Pelan jangka panjang itu menggariskan inisiatif yang akan dilaksanakan bagi meningkatkan keupayaan koperasi dalam menjalankan perniagaan berasaskan teknologi.

“Jadi, saya.menyarankan di peringkat awal memulakan perniagaan digital, ambillah kesempatan untuk mendapatkan kemudahan dan saya berharap koperasi berdaftar dengan Angkasa untuk membangunkan perniagaan alaf baharu lebih baik,” katanya.

Difahamkan, Angkasa mempunyai lebih 10,500 ahli membabitkan 14,910 koperasi, setakat ini.

Media sebelum ini melaporkan, Menteri Pembangunan Usahawan dan Koperasi, Datuk Ewon Benedick pemasaran melalui platform digital dan pembayaran secara dalam talian kini menjadi norma baharu dan amat penting dalam perniagaan.

Sehubungan itu katanya, koperasi perlu mempelajari selok belok menggunakan platform digital untuk memperluas skop perniagaan.

Author

Tun Puteh Wanti

View all posts

View all posts


Peniaga fail writ saman halang DBKL tebang pokok, roboh gerai

BRICKFIELDS: Penat akibat tiga kali berpindah dalam tempoh 40 tahun berniaga di tepi jalan, lima peniaga gerai di Jalan Tun Sambathan 3, di sini akhirnya menghantar writ saman terhadap Dewan Bandaraya Kuala Lumpur (DBKL) agar pokok tidak ditebang dan gerai tidak dirobohkan.

Ia berikutan YTL Corporations Berhad dan DBKL telah mendapat kebenaran untuk menebang pokok-pokok di kawasan sempadan YTL sekaligus menyebabkan 15 gerai berhampiran terjejas.

Writ saman berkenaan difailkan di Mahkamah Kuala Lumpur pada Mei 2021 dan sejak itu DBKL tidak meneruskan tindakan menebang pokok-pokok berkenaan.

Namun demikian, DBKL telah menebang dua pokok pada sebelah malam, Julai 2022.

Peguambela dan peguamcara, Arivom Namasivaya dari firma Arivom & Co yang mewakili peniaga berkata, terdapat 10 pokok di kawasan berkenaan di mana dua pokok telah ditebang.

“Baru-baru ini pihak peniaga memohon injuksi supaya tidak menebang pokok-pokok dan merobohkan gerai-gerai.

“Permohonan kami belum didengarkan namun tuntutan writ saman masih berjalan.

“Alasan DBKL mengosongkan lokasi itu untuk dijadikan laluan Jabatan Bomba dan Penyelamat Negeri serta utiliti bagi bangunan berhampiran termasuk YTL, ” katanya pada sidang media membantah penebangan pokok-pokok di Jalan Tun Sambathan 3, di sini.

Turut hadir, Presiden Pertubuhan Ikatan Usahawan Kecil dan Sederhana Malaysia (Ikhlas), Datuk Mohd Ridzuan Abdullah.

Tambah Arivon, sebelum ini ada perbincangan antara peniaga dan DBKL mengenai isu berkenaan.

“DBKL telah bersetuju untuk menyediakan satu tempat kepada peniaga-peniaga berkenaan.

“Rata-rata peniaga sudah berniaga lebih 40 tahun, dari ibu bapa kini mewariskan perniagaan kepada anak-anak dan mereka kais pagi makan pagi, ini gerai golongan B40 mencari rezeki dan dikunjungi oleh B4O juga.

“Namun setelah writ saman dihantar, cadangan tempat berniaga baharu itu tidak diteruskan.

“Pihak peniaga telah menghantar petisyen kepada Datuk Bandar Kuala Lumpur memohon agar lokasi ini tidak diganggu dan sedang menunggu jawapan.

“Perdana Menteri, Datuk Seri Anwar Ibrahim kata nasib pemilik gerai akan dibela adakah DBKL akan kotakan janji PM?” katanya.

Author

Tun Puteh Wanti

View all posts

View all posts


LTdL: beberapa jalan di Gombak ditutup bermula 1 tengah hari esok

KUALA LUMPUR: Beberapa jalan raya di sekitar Gombak, di sini akan ditutup bermula pukul 1 tengah hari esok, sempena perlumbaan peringkat ketiga Le Tour de Langkawi (LTdL).

Pemangku Ketua Polis Daerah Gombak Supt, Noor Ariffin Mohamad Nasir berkata, antara jalan yang akan ditutup sepanjang perlumbaan itu berlangsung ialah susur keluar Taman Melati ke MRR2 Batu Caves, susur keluar Shell Taman Melati, MRR2 dari arah Batu Caves hala tol Gombak dan Jalan Sungai Pusu hala ke tol Gombak.

“Semua pengguna jalan raya dinasihat untuk mengelakkan melalui jalan-jalan yang terlibat dengan perlumbaan itu,” katanya dalam kenyataan hari ini.

Perlumbaan LTdL peringkat ketiga akan bermula di Putrajaya dan berakhir di Genting Highlands dengan pelumba dijangka tiba di sempadan daerah Gombak kira-kira pukul 3 petang dan tamat selewat-lewatnya pukul 4.15 petang. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts